Príloha č. 2

Stanovisko Slovenskej republiky k štvrtému posudku
o implementácii Rámcového dohovoru na ochranu národnostných menšín

v Slovenskej republike

_______________________________________________________________

Všeobecné poznámky

V rámci štvrtého cyklu monitorovania implementácie Rámcového dohovoru na ochranu národnostných menšín (ďalej len „rámcový dohovor“) Slovenská republika vypracovala Štvrtú správu o implementácii rámcového dohovoru v Slovenskej republike (ďalej len „implementačná správa“), ktorú schválila vláda Slovenskej republiky uznesením č. 718/2013 zo dňa 18. decembra 2013. Experti Poradného výboru pre Rámcový dohovor na ochranu národnostných menšín (ďalej len „poradný výbor“) navštívili v dňoch 22. až 26. septembra 2013 Košice, Prešov, Dunajskú Stredu a Bratislavu, kde na stretnutiach so zástupcami orgánov štátnej správy, samosprávy i mimovládnych subjektov získali dodatočné poznatky o stave ochrany národnostných menšín na Slovensku. Vychádzajúc z týchto poznatkov poradný výbor vypracoval štvrtý posudok o Slovenskej republike, ku ktorému Ministerstvo zahraničných vecí a európskych záležitostí Slovenskej republiky na základe podkladov a v úzkej súčinnosti s vecne príslušnými orgánmi štátnej správy, spracovalo nasledujúce stanovisko Slovenskej republiky.
1. Oceňujeme prácu, ktorú poradný výbor vykonal pri štúdiu a hodnotení plnenia záväzkov Slovenskej republiky vyplývajúcich z rámcového dohovoru. Výsledkom tejto práce je komplexný a podrobný posudok. Ďakujeme za uznanie úsilia štátu o sústavné zlepšovanie postavenia národnostných menšín a dosiahnutého pokroku, a tiež berieme na vedomie niektoré kritické hodnotenia pretrvávajúcich nedostatkov a nedoriešených problémov v tejto oblasti.

2. Detailne rozpracované zistenia poradného výboru a jeho čiastkové hodnotenia plnenia jednotlivých ustanovení rámcového dohovoru budú predmetom skúmania, posúdenia a zaujatia stanovísk, resp. uplatňovania námetov a odporúčaní príslušnými kompetentnými štátnymi orgánmi, prípadne aj ďalšími zainteresovanými subjektmi v priebehu nasledujúceho monitorovacieho obdobia. Konkrétne vecné námety a pripomienky by sa podľa nášho názoru mali testovať v dlhodobejšej konfrontácii so spoločenskou praxou a reflektovať v priebežnom dialógu s príslušnými medzinárodnými inštitúciami. V tomto vyjadrení sa zameriame vo všeobecnosti na reflexiu hlavných zistení a záverečných poznámok, t. j. predovšetkým na prvú a tretiu časť správy.

3. Požadovaná transparentnosť vyhodnocovania monitorovacieho procesu bude zabezpečená súčasným zverejnením štvrtého posudku poradného výboru a predmetného stanoviska Slovenskej republiky k nemu a neskôr aj zverejnením rezolúcie o implementácii rámcového dohovoru na Slovensku bezprostredne po jej prijatí Výborom ministrov. Tieto dokumenty budú nielen zavŕšením štvrtého monitorovacieho cyklu, ale spolu so zverejnením rezolúcie budú tvoriť začiatok piateho monitorovacieho cyklu, v rámci ktorého bude existovať výzva a priestor na širšie zapojenie všetkých zainteresovaných subjektov i verejnosti do tohto cyklu. Vláda Slovenskej republiky prerokuje rezolúciu Výboru ministrov a na jej základe a s prihliadnutím na posudok poradného výboru svojím uznesením stanoví úlohy orgánom štátnej správy a dá odporúčania orgánom samosprávy, zamerané na ďalšie uplatňovanie rámcového dohovoru a odstraňovanie pretrvávajúcich nedostatkov.
4. Osobitné zameranie poradného výboru na rómsku národnostnú menšinu pokladáme za správne, pretože jej problémy sú naliehavejšie ako problémy iných národnostných menšín, rovnako pre samotných Rómov ako pre celú spoločnosť. Tieto problémy sú však komplexného a často celospoločenského, nielen menšinového charakteru. Zatiaľ čo prístup poradného výboru k nim je prirodzene sústredený na aspekt ochrany národnostnej menšiny, štát pristupuje k ich definovaniu a riešeniu z hľadiska  rešpektovania Rómov ako občanov Slovenskej republiky, ako aj príslušníkov národnostnej menšiny. Komplexný prístup a zohľadnenie všetkých relevantných aspektov problematiky (ekonomických, sociálnych, zdravotných a ďalších) nespadá iba do špecifickej oblasti ochrany národnostných menšín. Vláda Slovenskej republiky si uvedomuje naliehavosť riešenia problémov Rómov a táto agenda patrí medzi jej priority.

Stanoviská k najdôležitejším záverom a k niektorým konkrétnym bodom posudku poradného výboru

Stanoviská súvisiace s rómskou národnostnou menšinou

Súhrnne k bodom 4, 8, 24, 35, 83
5. Splnomocnenec vlády Slovenskej republiky pre rómske komunity má postavenie poradného orgánu vlády Slovenskej republiky. Splnomocnenec vlády pre rómske komunity koordinuje svoju činnosť s podpredsedom vlády a ministrom vnútra Slovenskej republiky, za výkon svojej funkcie a za činnosť Úradu splnomocnenca vlády Slovenskej republiky pre rómske komunity je však zodpovedný vláde, ktorá ho tiež vymenúva a odvoláva. Tvrdenie, že zaradenie splnomocnenca vlády Slovenskej republiky pre rómske komunity odráža a udržiava obraz Rómov ako bezpečnostnej výzvy považujeme za nepodložené a nemožno s ním súhlasiť. Práve naopak, bližšia súčinnosť s Ministerstvom vnútra Slovenskej republiky umožňuje pružnejšie a rýchlejšie riešiť procesy ochrany dotknutých práv Rómov, ako aj preventívne aktivity na tomto úseku, pričom Ministerstvo vnútra SR aktívne poskytuje organizačnú, materiálnu a súčinnostnú pomoc vo všetkých ostatných oblastiach činnosti Úradu splnomocnenca vlády Slovenskej republiky pre rómske komunity, vďaka ktorej sa podarilo realizovať nové procesy a postupy v systéme integrácie Rómov. Túto podporu Ministerstva vnútra Slovenskej republiky považuje splnomocnenec vlády Slovenskej republiky pre rómske komunity za dôležitý prvok pri presadzovaní účinných prointegračných opatrení. Ministerstvo vnútra Slovenskej republiky pri zabezpečovaní podmienok činnosti  splnomocnenca vlády Slovenskej republiky pre rómske komunity nezasahuje do jeho činnosti, neuplatňuje doktrínu integračného procesu ako bezpečnostnej výzvy, a zo strany ministerstva ani splnomocnenca vlády nie sú predkladané také návrhy vládnej politiky, ktoré by vytvárali dôvody pre identifikáciu motivačných prvkov vnímania uplatňovaných nástrojov procesu integrácie Rómov ako bezpečnostnej výzvy. Tieto skutočnosti je pripravený Úrad splnomocnenca vlády Slovenskej republiky pre rómske komunity doložiť v korektnej a preukaznej forme.
6. Splnomocnenec vlády Slovenskej republiky pre rómske komunity nepredložil a neprezentoval rómsku reformu ako nástroj riešenia bezpečnostnej výzvy, pričom opatrenia rómskej reformy nie sú postavené na negatívnych stereotypoch. Uvedené hodnotenie reformy v analógii bezpečnostnej výzvy a stereotypov je hodnotením implementovaným  tejto aktivite v rámci rozdielnych názorov v politickom systéme na postupy v procese integrácie Rómov. Rozhodujúcim programom vládnej politiky Slovenskej republiky je Stratégia Slovenskej republiky pre integráciu Rómov do roku 2020, ktorý je uskutočňovaný komplexne, pričom tento dokument vládnej politiky bol pozitívne hodnotený ako komplexný aj zo strany Európskej únie. Rómska reforma nenahrádza a nezoslabuje váhu a záväznosť Stratégie Slovenskej republiky pre integráciu Rómov do roku 2020. Stratégia Slovenskej republiky pre integráciu Rómov do roku 2020, prijatá uznesením vlády Slovenskej republiky č. 1 zo dňa 11. januára 2012, je záväzným dokumentom vládnej politiky pre príslušné ústredné štátne orgány, pričom v súčasnosti sa pripravuje jej revízia  a aktualizácia ako aj tvorba  nových akčných plánov. Ciele rómskej reformy nie sú postavené na pozitívnom reakčnom ohlase väčšinového obyvateľstva založenom na latentných stereotypoch (pasívni poberatelia dávok, nezamestnanosť ako modus vivendi a podobne), ale definujú konkrétne nástroje a ciele, ktoré sú založené na princípe aktívnej spoluúčasti, uvedomenia a spoluzodpovednosti príslušníkov marginalizovaných rómskych komunít aj ako jednotlivcov na zlepšovaní sociálneho statusu, čím sa dopĺňa systém aktívneho zapojenia politickej, vedeckej a kultúrnej reprezentácie Rómov v procese vykonávania stratégie. Niektoré opatrenia reformy, pri ktorých sa možno stretnúť s odlišnými názormi odbornej aj občianskej laickej verejnosti, vrátane reakcií príslušníkov marginalizovaných rómskych komunít, sú napriek odlišným  odozvám hodnotenia, zacielené v súlade s princípmi prípustnými v demokratickej spoločnosti, z dlhodobého hľadiska na zlepšenie postavenia príslušníkov marginalizovaných rómskych komunít vrátane iniciovania procesov na individuálnej úrovni, podporujúcich zmenu prístupov v schémach pasívnych prvkov na aktívne. 
Platný zákon č. 417/2013 Z. z. o pomoci v hmotnej núdzi a o zmene a doplnení niektorých zákonov, ako všeobecne záväzný právny predpis, sa vzťahuje v celom svojom rozsahu rovnako na všetkých občanov Slovenskej republiky a garantuje poskytnutie pomoci v hmotnej núdzi, t. j. dávky a príspevkov k dávke v hmotnej núdzi, každému občanovi za rovnakých podmienok a v rovnakom rozsahu, pričom nie je rozhodujúce, či občan patrí alebo nepatrí ku ktorejkoľvek národnostnej menšine.

7. V súvislosti s prípravou implementácie odporúčania Rady EÚ z 9. decembra 2013 o účinných opatreniach na integráciu Rómov v členských štátoch, splnomocnenec vlády Slovenskej republiky pripravuje nové akčné plány Stratégie Slovenskej republiky pre integráciu Rómov do roku 2020 na roky 2015-2020 pre oblasti: D.2.1 Oblasť vzdelávania, D.2.2 Oblasť zamestnanosti, D.2.3 Oblasť zdravia, D.2.4 Oblasť bývania, D.2.5 Oblasť finančného začlenenia, D.2.7 Oblasť prístupov smerom k väčšinovej spoločnosti - Iniciatíva integrácie Rómov prostredníctvom komunikácie.

K bodu 31 a 37 
8. Splnomocnenec vlády Slovenskej republiky pre rómske komunity vynakladal za sledované obdobie vysoké úsilie pri zabezpečovaní pozitívneho obrazu rómskej identity a kultúry v očiach verejnosti aj samotných Rómov. Nešlo len o tvorbu programov zameraných pri príležitosti dňa Rómov, alebo Rómskeho holokaustu, ktoré boli vysielané v priamom prenose na celoštátnom okruhu programovej služby televízie RTVS, ale aj o podporu aktivít v oblasti kultúry, rozvoja jazyka a pozitívneho vnímania Rómov z dotačných schém Ministerstva vnútra Slovenskej republiky, Ministerstva kultúry Slovenskej republiky a Úradu vlády Slovenskej republiky. Medzinárodný deň rómskeho jazyka si na podnet splnomocnenca vlády Slovenskej republiky pre rómske komunity pripomína pravidelne Slovenský rozhlas.  
9. Od roku 2014 splnomocnenec vlády Slovenskej republiky pre rómske komunity vydáva časopis Romane nevipena – Rómske noviny. Noviny prinášajú informácie z oblasti sociálneho, hospodárskeho, kultúrneho, politického života Rómov a vytvárajú komunikačnú platformu celospoločenskej diskusie prointegračného procesu. Noviny súčasne prinášajú informácie, návody a postupy riešení celospoločenských a individuálnych problémov Rómov za účelom zlepšenia ich postavenia. Noviny sa zameriavajú aj na deti a mládež, s cieľom pozitívneho formovania všestranného rozvoja osobnosti a budovania národnostného uvedomenia. Noviny sú určené Rómom, pracovníkom štátnej správy a miestnej samosprávy, členom neziskových mimovládnych organizácií a všetkým občanom, zaujímajúcim sa o zlepšovania postavenia životných podmienok Rómov. Cieľom novín je aj formovanie pozitívneho vnímania Rómov a budovanie vzájomných pozitívnych vzťahov s väčšinovou spoločnosťou.
10. Úrad splnomocnenca vlády Slovenskej republiky pre rómske komunity vypracoval zoznam príkladov dobrej praxe miest a obcí, v ktorých sa vďaka aktívnej spolupráci starostov a primátorov s Úradom splnomocnenca vlády Slovenskej republiky pre rómske komunity, mimovládnymi organizáciami a cirkvami podarilo zlepšiť životné podmienky obyvateľov rómskych komunít a eliminovať tak sociálne napätie medzi majoritným obyvateľstvom a obyvateľmi marginalizovaných rómskych komunít. Rovnako je navrhnutý a vypracovaný aj zoznam rómskych osobností aktívnych v oblasti vedy a kultúry. Úrad splnomocnenca vlády Slovenskej republiky pre rómske komunity v záujme zvyšovania pozitívneho informovania o Rómoch poskytuje tieto informácie masovokomunikačným prostriedkom. Súčasne v rokoch 2009 až 2014 usporiadali splnomocnenci vlády Slovenskej republiky pre rómske komunity viacero podujatí a konferencií s cieľom propagácie pozitívnych výsledkov reformy a príkladov dobrej praxe na verejnosti.
11. Súčasne s cieľom budovania pozitívneho vnímania Rómov majoritnou časťou spoločnosti  splnomocnenec vlády Slovenskej republiky pre rómske komunity pripravuje  nový akčný plán stratégie pre oblasť D.2.7 Oblasť prístupov smerom k väčšinovej spoločnosti - Iniciatíva integrácie Rómov prostredníctvom komunikácie. Cieľom číslo 1 uvedeného akčného plánu bude zmierňovanie predsudkov a stereotypov voči rómskej populácii  (z pohľadu majoritnej spoločnosti), ako aj voči majoritnej populácii (z pohľadu rómskych komunít), deetnizovať verejnú diskusiu a otvoriť tému spoločne zdieľaných hodnôt. Jedným z opatrení v rámci uvedeného cieľa je aj vytvorenie komunikačnej stratégie. Cieľom číslo 2 akčného plánu bude zlepšiť korektnosť zobrazovania Rómov, rómskych komunít a širšieho kontextu rómskej marginalizácie v médiách, zlepšiť zodpovedné informovanie zo strany štátnej správy, vzdelávanie v oblasti médií a vzdelávanie novinárov s dôrazom na verejnoprávne médiá, podpora vzniku korektných mediálnych obsahov a prezentácie verejných politík a akčných plánov. Cieľom číslo 3 akčného plánu bude kontinuálne podporovať senzibilitu a vzdelávať profesijné a odborné skupiny s cieľom komplexného rozvíjania kompetencií potrebných na kultúrne citlivý a inkluzívny výkon vybraných profesií pri dôslednom rešpektovaní ľudských práv.
12. Na doplnenie demonštratívneho výpočtu aktivít v oblasti budovania rómskej identity, kultúry a pozitívneho vnímania Rómov slúžia aj nasledujúce aktivity cielených dotácií:
Rok 2009:
· VI. ročník Rómskeho festivalu – Romafest – 1.000 Eur
· Romano nevo ľil – rómske periodikum /Rómsky nový list /2009/ 19. ročník,         Kultúrno-spoločenské noviny pre Rómov na Slovensku v slovenskom a rómskom jazyku – vydávanie a rozširovanie – posilnenie nákladov v roku 2009 – 15.000 Eur

·  Kaj Ďžas Dekáda inklúzie Rómov? – podpora informovanosti majoritného a rómskeho obyvateľstva o Dekáde začleňovania Rómov 2005 – 2015 – 15.000 Eur

· Vydanie publikácie Rómski remeselníci, umelci a hudobníci prešovského kraja -  9.000 Eur.

Rok 2010:

· Dni rómskej kultúry v Giraltovciach – 3.000 Eur,
· Budovanie Rómskeho dokumentačného a informačného centra I. etapa – 4.500 Eur,

· Rómske mediálne centrum (MECEM) – facilitácia verejnej mienky a efektívnejšie zapojenie rómskych komunít do procesu integrácie prostredníctvom rómskych médií. – 30.000 Eur.

Rok 2011:

· Oživme rómsku literatúru pre deti – 5.000 Eur,

· Poznajme svoju kultúru – 500 Eur,

· Naša Rómska kultúra – 1.500 Eur,

· Kultúrou dvíhajme srdce i myseľ- 2.000 Eur,

· Koncerty tolerancie - NADARA 2011 (Neboj sa povedať, že si Róm) – 1.500 Eur,

· Podpora vzdelávania talentovaných Rómskych detí a mládeže k zachovaniu rómskej kultúry a identity – 6.000 Eur, 

· LULUDI – KVIETOK (vydávanie detského časopisu) – 4.000 Eur.

Rok 2013: 

· Technická podpora internetového rádia ROMA– 5.000 Eur,

· Technologické vybavenie rómskej internetovej televízie – 13.000 Eur, 

· Materiálová podpora o.z. Rómske srdcia - Romale Jile – 5.000 Eur, 

· Podpora rómskych študentov stredných škôl prostredníctvom tútoringu a mentoringu – 15.000 Eur, 

· Hudobná skupina Gypsy Klas – nákup hudobných nástrojov – 4.000 Eur, 

· Kováčske zariadenie pre zachovanie tradičného rómskeho remesla kováčstva – 7.000 Eur,

· Divé maky - Mimoškolské záujmovo - umelecké aktivity, rozvíjajúce talent rómskych detí a mládeže Divých makov – 30.000 Eur, 

· Ozvučenie kultúrnych podujatí (Rómske centrum Ternipen o.z). – 8.000 Eur,

· Hudbou k úspechu (Amen Savore – my všetci o.z). – 15.000 Eur,

· Technologické vybavenie pre printovú a filmovú tvorbu (Združenie Jekhetane- Spolu o.z).- 15.000 Eur,

· Národná stratégia na podporu zachovania kultúrneho dedičstva rómskej národnostnej menšiny v oblasti kultúry, histórie a jazyka do r. 2020 – 4.000 Eur,

· Obstaranie technického vybavenia za účelom jeho využívania na kultúrnych podujatiach organizovaných RMORK – 4.000 Eur, 

· Podpora technického zabezpečenia aktivít zameraných na rozvoj a zachovanie kultúry, jazyka a rozvoja rómskej organizácie (Kultúrno výchovné OZ Láčho Drom) – 4.000 Eur, 

· Podpora aktivít zameraných na rozvoj a zachovanie kultúry, jazyka a histórie Rómov – 3.000 Eur, 

· Technické vybavenie MC (MECEM) – 15.000 Eur.

K bodu 36:

13. Na uvedený právny stav konania politickej strany splnomocnenec vlády Slovenskej republiky pre rómske komunity reagoval príslušnými podaniami orgánom presadzovania práva, najmä Generálnej prokuratúre Slovenskej republiky, Ministerstvu spravodlivosti Slovenskej republiky, Ministerstvu vnútra Slovenskej republiky. Konanie o uvedených podnetoch nie je doposiaľ ukončené. Splnomocnenej vlády Slovenskej republiky pre rómske komunity svoj postup koordinoval s Úradom splnomocnenca vlády Slovenskej republiky pre rozvoj občianskej spoločnosti ako aj so Slovenským národným strediskom pre ľudské práva.
14. Postavenie a poslanie Rady pre vysielanie a retransmisiu (ďalej len „rada“) upravuje zákon č. 308/2000 Z. z. o vysielaní a retransmisii a o zmene zákona č. 195/2000 Z. z. o telekomunikáciách v znení neskorších predpisov (ďalej len „zákon o vysielaní a retransmisii“). Podľa § 4 ods. 2 tohto zákona rada dbá o uchovávanie plurality informácií v spravodajských reláciách vysielateľov, ktorí vysielajú na základe zákona alebo na základe licencie podľa tohto zákona, dohliada na dodržiavanie právnych predpisov upravujúcich vysielanie, retransmisiu a poskytovanie audiovizuálnych mediálnych služieb na požiadanie a vykonáva štátnu správu v oblasti vysielania, retransmisie a poskytovania audiovizuálnych mediálnych služieb na požiadanie v rozsahu vymedzenom týmto zákonom. V záujme zabezpečenia ochrany ľudskej dôstojnosti a ľudskosti vo vysielaní a pri poskytovaní audiovizuálnych mediálnych služieb na požiadanie sa v § 19 písm. a) a b) zákona o vysielaní a retransmisii ustanovuje, že audiovizuálna mediálna služba na požiadanie, programová služba a ich zložky nesmú spôsobom svojho spracovania a svojím obsahom zasahovať do ľudskej dôstojnosti a základných práv a slobôd iných, propagovať násilie a otvorenou alebo skrytou formou podnecovať nenávisť, znevažovať alebo hanobiť na základe pohlavia, rasy, farby pleti, jazyka, viery a náboženstva, politického či iného zmýšľania, národného alebo sociálneho pôvodu, príslušnosti k národnosti alebo k etnickej skupine. Každý, kto sa domnieva, že zákon o vysielaní a retransmisii bol porušený, môže podať rade sťažnosť na porušenie tohto zákona podľa § 14a. Rada sa oboznamuje s obsahom sťažnosti a prerokúva sťažnosť na svojom zasadnutí najneskôr do 90 dní od doručenia sťažnosti. Ak sťažnosť obsahuje skutočnosti nasvedčujúce tomu, že mohlo dôjsť k porušeniu tohto zákona, rada začne vo veci správne konanie. O výsledku správneho konania rada upovedomí sťažovateľa. Za porušenie povinností uložených zákonom o vysielaní a retransmisii ukladá rada sankcie podľa § 64 až 67a tohto zákona.
Zákon o vysielaní a retransmisii tak úpravou postavenia, poslania a pôsobnosti rady vytvára podmienky, aby sa každý mohol obrátiť na radu so sťažnosťou na porušenie zákona. Rada následne sťažnosť prerokuje a ak bol zákon porušený, uloží sankciu v zmysle zákona.

K bodom 40 a 41

15. Extrémizmus a iné prejavy intolerancie a nenávisti voči príslušníkom iných rás, národov, národnostných menšín a etnických skupín patria medzi aktuálne témy, ktoré v našej spoločnosti stále rezonujú. Trestné činy extrémizmu sú v súčasnosti vymedzené v dvanástej hlave osobitnej časti zákona č. 300/2005 Z. z. Trestný zákon v znení neskorších predpisov. Ide o nasledovné skutkové podstaty trestných činov: Výroba extrémistických materiálov (§422 a), Rozširovanie extrémistických materiálov (§ 422b), Prechovávanie extrémistických materiálov (§ 422c), Popieranie a schvaľovanie holokaustu a zločinov politických režimov  (§ 422d), Hanobenie národa, rasy a presvedčenia (§ 423), Podnecovanie k národnostnej, rasovej a etnickej nenávisti (§ 424) a Podnecovanie, hanobenie a vyhrážanie osobám pre ich príslušnosť k niektorej rase, národu, národnosti, farbe pleti, etnickej skupine alebo pôvodu rodu (§ 424a). Na postihovanie  extrémizmu a iných foriem intolerancie a nenávisti v oblasti administratívneho (správneho) práva bola prijatá aj novela zákona Slovenskej národnej rady č. 372/1990 Z. z. o priestupkoch v znení neskorších predpisov (zavedená článkom IV zákona č. 1/2014 Z. z. o organizovaní verejných športových podujatí a o zmene a doplnení niektorých zákonov, účinných od 1. februára 2014), ktorou sa doplnila osobitná časť citovaného zákona o priestupkoch o „Priestupky extrémizmu“ (§ 47a). Slovenská republika je zmluvnou stranou Európskeho dohovoru o násilí a neviazanosti divákov počas športových podujatí, a najmä na futbalových zápasoch (oznámenie Ministerstva zahraničných vecí Slovenskej republiky č. 295/1993 Z. z.). Dohovor nadobudol platnosť 1 . novembrom 1985, pre Slovenskú republiku nadobudol platnosť 1. júlom 1993 na základe článku 13 ods. 2. V rámci implementácie záväzkov vyplývajúcich z uvedeného dohovoru Ministerstvo spravodlivosti Slovenskej republiky vypracovalo a predložilo novelu zákona č. 300/2005 Z. z. Trestného zákona v znení neskorších predpisov (zavedená článkom II zákona č. 1/2014 Z. z. o organizovaní verejných športových podujatí a o zmene a doplnení niektorých zákonov, účinným od 1. februára 2014), ktorá okrem iného zaviedla s účinnosťou od 1. februára 2014 nový druh trestu - §62a "Trest zákazu účasti na verejných podujatiach" (v súlade s jednou zo základných zásad trestného práva "nulla poena sine lege"), ktorý môže byť uložený až na desať rokov. Uvedený trest spočíva v tom, že sa odsúdenému počas doby výkonu tohto trestu zakazuje účasť na športových, kultúrnych alebo iných verejných podujatiach v rozsahu určenom v rozhodnutí súdu. Trestný čin je spáchaný v súvislosti s účasťou na verejnom podujatí (t.j. verejné zhromaždenie, kultúrne, športové a iné podujatie prístupné verejnosti), ak sa ho dopustí účastník verejného podujatia v čase a mieste konania verejného podujatia alebo v jeho okolí alebo na inom mieste počas premiestňovania sa na miesto konania verejného podujatia alebo z miesta konania verejného podujatia, vrátane dopravných prostriedkov alebo prevádzok služieb (§ 122 ods. 14 Trestného zákona). V tejto súvislosti Ministerstvo spravodlivosti Slovenskej republiky tiež vypracovalo a predložilo novelu zákona č. 301/2005 Z. z. Trestný poriadok v znení neskorších predpisov (zavedená článkom III zákona č. 1/2014 Z. z. o organizovaní verejných športových podujatí a o zmene a doplnení niektorých zákonov, účinným od 1. februára 2014), ktorá okrem iného upravila podrobnosti o výkone trestu zákazu účasti na verejných podujatiach (§ 444a).  O právoplatnom uložení tohto trestu upovedomí predseda senátu útvar Policajného zboru, v ktorého obvode má odsúdený bydlisko (ak sa tento trest vzťahuje na športové podujatie, tak upovedomí aj správcu informačného systému o bezpečnosti na športových podujatiach v rozsahu podľa osobitného zákona). Ak súd zistí porušovanie alebo marenie výkonu tohto trestu, predseda senátu to bez meškania oznámi okresnému prokurátorovi. Ďalej bola uznesením vlády Slovenskej republiky č. 379/2011 schválená „Koncepcia boja proti extrémizmu na roky 2011 – 2014“, ktorá okrem iného obsahuje úlohy k zefektívneniu spolupráce so subjektmi zúčastnenými na riešení čiastkových otázok boja proti extrémizmu, a na ktorú priamo nadväzuje návrh Koncepcie boja proti extrémizmu na roky 2015 – 2019 predložený 1. decembra 2014. Postup v oblasti boja proti prejavom extrémizmu a o postupe v oblasti boja proti diváckemu násiliu upravuje aj nariadenie Ministerstva vnútra Slovenskej republiky č. 115/2014 z  29. októbra 2014, ktoré je účinné od 1. decembra 2014.
16. Všetky trestné činy extrémizmu a rasovo motivované trestné činy sú riadne zadokumentované a vyšetrené. Za účelom dôsledného dokumentovania a vyšetrovania sa koná aj preškoľovanie príslušníkov Policajného zboru z nových trendov páchania predmetnej trestnej činnosti ako aj jej vyšetrovania. S cieľom zvýšiť úroveň poznatkov a poskytnúť príslušníkom Policajného zboru Slovenskej republiky nové znalosti a zručnosti v oblasti boja proti trestným činom z nenávisti a extrémizmu realizuje Ministerstvo vnútra Slovenskej republiky od roku 2014 projekt spolufinancovaný Európskou komisiou s názvom „Efektívne monitorovanie, vyšetrovanie a predchádzanie násilnému extrémizmu v kyberpriestore“. Jedným z výstupov bude aj akreditovaný vzdelávací program na problematiku extrémizmu a vytvorenie sady nástrojov pre príslušníkov Policajného zboru, ktoré im umožnia efektívnejšie odhaľovať a vyšetrovať túto trestnú činnosť. Prvé tréningy budú realizované koncom roka 2015. Odbor extrémizmu a diváckeho násilia úradu kriminálnej polície Prezídia Policajného zboru na základe akreditovaného vzdelávacieho programu organizuje zdokonaľovacie kurzy príslušníkov Policajného zboru v problematike extrémizmu, rasizmu, neznášanlivosti, xenofóbie, antisemitizmu, agresívneho nacionalizmu.
Odporúčanie vo vzťahu k zberu údajov o trestných činoch z nenávisti a ich rozčleneniu podľa jednotlivých motívov a cieľových skupín adresovala Slovenskej republike i Európska komisia proti rasizmu a intolerancii. Problematiku absencie komplexného systému zhromažďovania údajov o prípadoch trestnej činnosti z nenávisti otvorí Ministerstvo vnútra Slovenskej republiky na pôde Výboru pre predchádzanie a elimináciu rasizmu, xenofóbie, antisemitizmu a ostatných foriem násilia, ktorý je jedným zo siedmych výborov Rady vlády pre ľudské práva, národnostné menšiny a rodovú rovnosť. 

17. Sekcia kontroly a inšpekčnej služby je odborným útvarom v rámci Ministerstva vnútra Slovenskej republiky, zriadeným s cieľom objasňovať a vyšetrovať trestnú činnosť spáchanú príslušníkmi Policajného zboru, ktorá je vyšetrovaná bez ohľadu na pohlavie, rasu alebo etnický pôvod poškodených. Nemožno súhlasiť s názorom na činnosť sekcie kontroly a inšpekčnej služby Ministerstva vnútra Slovenskej republiky prezentovaným v posudku, a to jednak po vecnej stránke, ako aj pre kontext a dojem, ktorý posudok o jej činnosti vytvára.
Sekcia kontroly a inšpekčnej služby Ministerstva vnútra Slovenskej republiky sa pri vyšetrovaní trestnej činnosti príslušníkov Policajného zboru riadi výlučne Ústavou Slovenskej republiky a platnými zákonmi. Činnosť sekcie nie je svojvoľná a s podaniami nenakladá v rozpore so zákonom, taktiež svojvoľne nezamieta 80 % sťažností bez začatia trestného konania. Posudok pracuje s pojmom „sťažnosť“, ktorá v naznačenej súvislosti nie je korektným označením, pretože v podmienkach Slovenskej republiky pri sťažnosti ide o podnet, o ktorom sa nevykonáva trestné konanie. Posudok teda zamieňa dva pojmy, ktoré sú vo vnútroštátnom práve Slovenskej republiky striktne oddelené, definované a regulované dvoma rôznymi zákonmi. Na konanie o sťažnostiach má Slovenská republika samostatný zákonom upravený a regulovaný postup, odlišný od trestného konania t.j. od okamihu podania podnetu, ktorým je trestné oznámenie, upraveného zákonom č. 301/2005 Z. z. Trestný poriadok v znení neskorších predpisov.
Tvrdenie, že orgány Sekcie kontroly a inšpekčnej služby Ministerstva vnútra Slovenskej republiky zamietajú sťažnosti bez začatia trestného konania nie je pravdivé, keďže toto konanie sa začína bez ohľadu na jej vôľu, a to doručením trestného oznámenia. Následne je každý podnet z úradnej povinnosti v rámci tzv. predprípravného konania podrobený dokazovaniu – t.j. doplňovaniu podania o podklady potrebné pre ďalšie rozhodnutie orgánu.
Veľká časť doručených trestných oznámení je síce odmietnutá, avšak vždy zo zákonného dôvodu, za presne zákonom stanovených podmienok a rozhodnutím, ktoré je možné napadnúť opravným prostriedkom. Ide o riadny procedurálny postup, ktorý je pod kontrolou prokuratúry, ktorá je podľa zákona oprávnená rozhodnutie orgánu Sekcie kontroly a inšpekčnej služby Ministerstva vnútra Slovenskej republiky zrušiť aj bez jeho predchádzajúceho napadnutia opravným prostriedkom.
Čiastočne možno súhlasiť s výhradou týkajúcou sa dĺžky konania, pričom táto je však podmienená procedurálnym postupom, ktorý je upravený v Trestnom poriadku a je veľmi formálny, prísne predpisuje formu úkonov ako aj postup, ktorým sa majú vykonať a jeho striktné dodržanie je často časovo náročné. Dĺžka konania nie je závislá na vôli orgánu Sekcie kontroly a inšpekčnej služby Ministerstva vnútra Slovenskej republiky predmetnú vec riadne a rýchlo vyšetriť, ale závisí aj od ďalších faktorov a od miery súčinnosti, ktorú orgánu poskytnú účastníci konania, prípadne svedkovia. Faktorom, ktorý ovplyvňuje dĺžku konania je aj znalecké skúmanie a v neposlednom rade forma, akou sa bráni obvinený, pričom častým znakom je uplatňovanie obštrukčného postupu, kde má orgán Sekcie kontroly a inšpekčnej služby Ministerstva vnútra Slovenskej republiky málo kompetencií, najmä pri zachovaní práva obvineného na obhajobu.
Zo systemizácie orgánov Slovenskej republiky vyplýva, že Policajný zbor je organizačnou zložkou Ministerstva vnútra Slovenskej republiky ako ústredného orgánu štátnej správy, je ním organizovaný, riadený a kontrolovaný. Sekcia kontroly a inšpekčnej služby Ministerstva vnútra Slovenskej republiky pritom nie je organizačne prepojená s Policajným zborom, nie je ním riadená, kontrolovaná (personálne a ekonomicky), a ani sa mu nezodpovedá. Jej vedenie sa zodpovedá priamo osobe ministra vnútra Slovenskej republiky. Navyše, činnosť Sekcie kontroly a inšpekčnej služby Ministerstva vnútra Slovenskej republiky je pod prísnym dohľadom prokuratúry, ktorá je ústavným orgánom Slovenskej republiky chrániacim práva a zákonom chránené záujmy fyzických osôb, právnických osôb a štátu. 
Posudok bez akýchkoľvek dôkazov a argumentov spochybňuje schopnosť orgánov Slovenskej republiky zabezpečiť riadny a nestranný výkon vyšetrovania a v rámci vyšetrovania jednej špecifickej oblasti trestnej činnosti, ktorou je trestná činnosť spáchaná príslušníkmi Policajného zboru. Posudok nerešpektuje formu, ktorou ústredný orgán štátnej správy Slovenskej republiky túto svoju povinnosť v podmienkach Slovenskej republiky zabezpečil a bez akýchkoľvek argumentov sa snaží vyvolať dojem existencie potreby na zmenu súčasného stavu. Neexistuje žiadne rozhodnutie súdu, ktoré by svedčilo o tom, že súčasným stavom organizácie Ministerstva vnútra Slovenskej republiky nie je zabezpečené riadne vyšetrovanie trestnej činnosti jednej špecifickej skupiny páchateľov trestnej činnosti. Posudok je tak v tejto časti založený na výlučne osobnom názore jeho spracovateľov, ktorý nemá oporu v argumentoch a  pravdepodobne vychádza z tradícií krajín pôvodu jej spracovateľov, pričom nerešpektuje právo Slovenskej republiky samostatne organizovať svoje interné záležitosti. 
18. K tvrdeniu „inšpekčná služba Ministerstva vnútra bez ďalšieho vyšetrovania považuje za zákonnú policajnú raziu vykonanú v júni 2013 v rómskej osade Moldava nad Bodvou...“ uvádzame, že v uvedenej veci je v súčasnej dobe vedené trestné stíhanie za 6 trestných činov. V danej trestnej veci bolo ku dňu podania tejto správy v procesnom postavení svedkov poškodených vypočutých 56 osôb. Z dôvodu rozporov a potreby doplnenia ich výpovedí a v nadväznosti na vývoj dôkaznej situácie boli v niektorých prípadoch svedkovia poškodení vypočúvaní opakovane a celkovo tak vyšetrovateľ realizoval 68 výsluchov svedkov poškodených. Poškodení si v trestnom konaní zvolili toho istého splnomocnenca poškodeného (okrem dvoch osôb), ktorému zákon umožňuje byť prítomný pri výsluchu každého zo svojich klientov (poškodených), čo splnomocnenec v plnej miere využíva. Na úkonoch trestného konania bol tiež prítomný dozorujúci prokurátor a výpovede svedkov sú zaznamenané aj na videozáznam, so zámerom predísť akejkoľvek dezinterpretácii obsahu výpovedí a spôsobu akým boli výsluchy vedené.
V procesnom postavení svedkov bolo vypočutých celkovo 88 príslušníkov Policajného zboru (funkcionári Okresného riaditeľstva Policajného zboru  v Košiciach – okolie, ktorí naplánovali a organizačne zabezpečili priebeh a výkon policajnej akcie, príslušníci Obvodného oddelenia Policajného zboru v Moldave nad Bodvou, velitelia zásahu za každú zložku a príslušníci jednotlivých zložiek Policajného zboru, ktorí sa policajného zásahu zúčastnili). Ďalej bolo v procesnom postavení svedkov vypočutých 28 osôb z radov občanov mesta Moldava nad Bodvou a obyvateľov osady na Budulovskej ulici, 13 ošetrujúcich lekárov pôsobiacich v Moldave nad Bodvou a v Nemocnici s poliklinikou Šaca. 
Taktiež bolo vykonaných 39 úkonov rekognícií a 7 úkonov konfrontácií. Bolo vypracovaných 13 posudkov z odboru zdravotníctva a farmácie, odvetvia chirurgie a traumatológie, 2 znalecké posudky Kriminalistického a expertízneho ústavu Policajného zboru z odboru elektrotechniky, 3 znalecké posudky z odboru biológie, 1 znalecký posudok z odboru zdravotníctva a farmácie, odvetvia stomatológie, 1 znalecký posudok z odboru cestnej dopravy, 1 znalecký posudok Inštitútu forenzných medicínskych expertíz. V desiatich prípadoch bolo nariadené znalecké dokazovanie znalcom z odvetvia klinickej psychológie dospelých a v jednom prípade na základe predchádzajúceho príkazu sudcu pre prípravné konanie za účelom vyšetrenia duševného stavu svedka aj dvoma znalcami z odvetvia psychiatrie. Okrem uvedeného, vyšetrovateľ Policajného zboru do obsahu vyšetrovacieho spisu zabezpečil množstvo listinného materiálu týkajúceho sa interných policajných postupov, služobných písomností vo vzťahu k plánovaniu, nariadeniu a zhodnoteniu pátracej akcie, všetky dostupné výstupy z elektronických a printových médií. Vyšetrovací spis má takto ku dňu podania tejto správy 3735 strán. Skutočnosť, že vyšetrovanie do dnešného dňa nie je ukončené, teda celkom zjavne vyplýva z potreby vykonania značného rozsahu úkonov, pričom je základnou povinnosťou vyšetrovateľa postupovať tak, aby bol zistený skutkový stav veci, o ktorom nie sú dôvodné pochybnosti.
K vyjadreniu, že „dôkladné vyšetrenie udalosti bolo nariadené až v decembri 2013, aj to až po intervencii generálneho prokurátora, pričom v čase návštevy stále nebolo ukončené“ je potrebné uviesť, že Sekcia kontroly a inšpekčnej služby Ministerstva vnútra Slovenskej republiky v súvislosti s policajnou akciou vykonanou v júni 2013 v rómskej osade Moldava nad Bodvou vykonávala preverovanie o podozrení zo spáchania konkrétnej trestnej činnosti príslušníkmi Policajného zboru, a to na podklade -  trestného oznámenia občana, hlásení z Ústavu na výkon väzby a Ústavu na výkon trestu odňatia slobody Košice a z úradnej povinnosti, pričom o týchto podozreniach bolo rozhodnuté v mesiacoch júl až september 2013.
K bodom 60 až 63:
19. Vzdelávanie rómskych detí a mládeže je jednoznačnou prioritou Úradu splnomocnenca vlády Slovenskej republiky pre rómske komunity. Podarilo sa naštartovať pilotné projekty, ktoré riešia základné problémy v oblasti vzdelávania - nepripravenosť rómskych detí na vstup do základnej školy, neoprávnené zaraďovanie rómskych detí do špeciálnych škôl, jazyková bariéra, nedostatočné kapacity materských a základných škôl, dochádzka a správanie rómskych detí. 
20. Úrad splnomocnenca vlády Slovenskej republiky pre rómske komunity od januára 2013 do konca roka 2014 realizoval v spolupráci s Inštitútom pre dobre spravovanú spoločnosť, Rómskym vzdelávacím fondom a Svetovou bankou projekt "Investícia v ranom detstve – podpora  sociálnej  inovácie a integrácie Rómov", ktorý je finančne podporený Európskou komisiou, program Progress (DG Employment, Social Affairs and Inclusion) a Ministerstvom vnútra Slovenskej republiky – Úradom splnomocnenca vlády Slovenskej republiky pre rómske komunity. Cieľom projektu bolo zníženie jazykovej bariéry medzi žiakmi/ rodičmi a vzdelávacou inštitúciou, vytvorenie lepšej spolupráce učiteľov a rodičov, posilnenie rodičovských kompetencií, cibrenie kognitívnych schopností tak matiek ako aj detí, zmena prístupu vo výchove detí v segregovaných komunitách, vytvorenie podpornej rómskej ženskej siete matiek v komunitách a zvýšenie povedomia rómskej komunity o dôležitosti vzdelávania. Do projektu je zapojených 7 facilitátoriek, 315 rómskych matiek a 525 detí vo veku do 6 rokov v 21 lokalitách Slovenska. Aktivity v 21 lokalitách budú evaluované pod gesciou J- PAL, celková evaluácia projektu bude ponúknutá Slovenskej vláde ako podklad pre lepšie nastavenie opatrení predprimárneho vzdelávania žiakov v budúcnosti. 
21. Úrad splnomocnenca vlády Slovenskej republiky pre rómske komunity  zastáva pozíciu strategického partnera v národnom projekte "Inkluzívny model výchovy na predprimárnom stupni školskej sústavy (NP MRK2)", ktorý realizuje Metodicko-pedagogické centrum. Projekt si dáva za cieľ zvýšiť návštevnosť detí z osád v materských školách. V roku 2013 totiž navštevovalo materské školy  iba 18% detí z prostredia marginalizovaných rómskych komunít (ďalej len „MRK“) . 
Realizácia projektu bola zahájená dňa 1. februára 2013 s plánovaným koncom 30. novembra 2015. Celková alokácia na projekt predstavuje 5.065.310,80 Eur (prostriedky Európskeho sociálneho fondu vo výške 4.305.514,18 Eur a Svetovej banky vo výške 759.796,62 Eur).
Hlavné aktivity projektu sú príprava pedagogických zamestnancov na osvojenie profesijných zručností potrebných pre prácu s deťmi z MRK a zavedenie inkluzívneho vzdelávania v materských školách. Projekt je určený pre materské školy v Trnavskom, Trenčianskom, Nitrianskom, Žilinskom, Banskobystrickom, Prešovskom a Košickom samosprávnom kraji, ktoré vzdelávajú žiakov pochádzajúcich zo sociálne znevýhodneného prostredia. Do NP MRK 2 bolo vybratých a na základe vzájomnej zmluvy zapojených 110 materských škôl. Výber materských škôl kopíroval najmä početnosť a podiel zastúpenia detí z MRK v jednotlivých regiónoch Slovenska. Uvedených 110 materských škôl navštevuje celkovo 6 415  detí, z toho aktuálny počet detí z MRK je 2 976, čo predstavuje 46,39 %.

V rámci tohto projektu bolo vytvorených 163 pozícií asistenta učiteľa. Pôsobenie asistenta učiteľa v materských školách je nevyhnutným nástrojom pri prekonávaní prekážok spojených so zaškolenosťou detí zo sociálne znevýhodneného prostredia. Z celkového počtu 163 asistentov pochádza 80% z rómskej komunity.
Práca rómskych asistentov učiteľov a odstraňovanie jazykových bariér, môžu výrazne podporiť plnohodnotné začleňovanie rómskych detí v bežných školách. Rómski asistenti, ktorí sa stávajú súčasťou pedagogického kolektívu navyše pomáhajú búrať stereotypy o Rómoch a predstavujú pozitívny vzor pre rómske deti aj dospelých.
Zlepšenie informovanosti o prínosoch predškolského vzdelávania pre deti, intenzívna spolupráca pedagogických pracovníkov s rodičmi za pomoci rómskych asistentov učiteľov a podpora aktivít zameraných na zlepšenie spolupráce rodičov so vzdelávacími zariadeniami, je účinným nástrojom nielen pre zvýšenie miery zaškolenosti rómskych detí, ale aj nástrojom pre zvýšenie celkovej vzdelanostnej úrovne príslušníkov MRK na všetkých stupňoch vzdelávania. 
22. "Projekt Inkluzívnej Edukácie PRINED", má za úlohu výrazne podporiť inkluzívne prostredie v materských a základných školách vytvorením inkluzívnych tímov a ich vyškolením na osvojenie profesijných kompetencii potrebných na uspokojovanie a rozvoj špecifických vzdelávacích potrieb žiakov pochádzajúcich z MRK. Zámerom projektu je zabezpečiť predchádzanie neoprávnenému zaraďovaniu žiakov do systému špeciálneho školstva a prostredníctvom akceleračných programov zameraných na stimuláciu rómskych detí skvalitniť výchovnovzdelávací proces pri práci s nimi. Projekt nadväzuje na prebiehajúce projekty Metodicko-pedagogického centra "Vzdelávaním pedagogických zamestnancov k inklúzii marginalizovaných rómskych komunít (MRK1)" a spomínaný NP MRK2, pričom jeho cieľom je modelovanie inkluzívnej školy.
Inkluzívny model vzdelávania má vytvoriť lepšie šance pre žiakov z MRK na úspešné ukončenie základného vzdelania a pokračovanie vzdelávania na ďalších stupňoch škôl. Inkluzívne vzdelávanie predstavuje edukáciu v bežných školách, pričom dôraz sa kladenie na búranie bariér, ktoré znemožňujú rovnocenný prístup detí k vzdelávaniu. Podstatou inkluzívneho vzdelávania je rešpektovanie individuálnych schopností a potrieb detí a umožňuje deťom, ktoré by inak boli vzdelávané napr. v špeciálnych školách, navštevovať bežné základné školy.
Podstatným prínosom projektu je vytvorenie inkluzívnych tímov pozostávajúcich                        z pedagogických zamestnancov a odborných zamestnancov (psychológ, špeciálny pedagóg, liečebný pedagóg, resp. sociálny pedagóg), ktorí  pri práci s deťmi nebudú pôsobiť len v školách, ale aj v teréne. Projekt má tiež prostredníctvom celodenného výchovno-vzdelávacieho procesu, ako nástroja inklúzie, podporiť účinný rozvoj žiakov z MRK aj mimo vyučovania, vrátane voľno časovej starostlivosti a užšej spolupráce s rodinou a komunitou rómskych žiakov. Cieľom je zaujímavou a informatívnou formou udržať deti čo najdlhšie v škole a umožniť im popoludňajšiu prípravu na nasledujúci deň, nevyhnutnú pre zlepšenie ich prospechu a taktiež sa venovať aktivitám, ktoré sú pre nich zaujímavé.
Projekt PRINED sústreďuje pozitívne skúsenosti z predchádzajúcich dvoch národných projektov MRK1 a MRK2 zhrnutých do 3 kľúčových aktivít:

· zvýšenie účasti detí z MRK v predškolskom vzdelávanie s cieľom dosiahnutia úspešnej zaškolenosti v základných školách,

· zavedenie celodenného výchovného systému s cieľom zvýšenie školskej úspešnosti pri plnení požiadaviek školských vzdelávacích programov,

· eliminácia zaraďovanie detí z MRK do špeciálnych škôl s cieľom vytvárania inkluzívneho prostredia v podmienkach základnej školy.

Projekt sa realizuje v 100 základných školách a 50 materských školách. 
23. Ministerstvo školstva, vedy výskumu a športu Slovenskej republiky v spolupráci s Ministerstvom financií Slovenskej republiky a Ministerstvom vnútra Slovenskej republiky v záujme riešenia kritického stavu  preplnenia priestorov v školách žiakmi pri plnení povinnej školskej dochádzky vplyvom demografického nárastu populácie v lokalitách s vysokou koncentráciou MRK vyčlenilo v roku 2013 finančné prostriedky v sume 1.000.000,- Eur na výstavbu modulových základných škôl. V roku 2013 bolo vybraných 5 najkritickejších obcí (dvojzmenná prevádzka) - Jarovnice, Stráne pod Tatrami, Podhorany, Krížova Ves a Kecerovce. Každá obec dostala 200.000,- Eur zo štátneho rozpočtu na výstavbu  8 tried pre takmer 200 detí. Obec sa spolupodieľala poskytnutím pozemku, vybudovaním inžinierskych sietí, príjazdových komunikácií, spodnej stavby, základových pásov, zabezpečením projektovej dokumentácie. Úrad splnomocnenca vlády Slovenskej republiky pre rómske komunity finančne prispel na základné vybavenie týchto základných škôl.

V roku 2014 sa pokračovalo v rozbehnutej efektívnej a úspešnej výstavbe modulových škôl, pričom Ministerstvo financií Slovenskej republiky vyčlenilo 3.000.000,- Eur v 11 lokalitách - Chminianske Jakubovany, Podhorany, Jarovnice, Jurské, Stará Ľubovňa, Gemerská Ves, Muránska Dlhá Lúka, Stráne pod Tatrami, Dunajská Lužná, Miloslavov a  Chorvátsky Grob.  

Program modulových škôl realizujú aj obce bez prítomnosti MRK z dôvodov riešenia nedostatku kapacít pre výchovnovzdelávací proces, a to v Dunajskej Lužnej, Miloslavove a v Chorvátskom Grobe.  
24. Oblasť vzdelávania bude v rámci nového programového obdobia 2014-2020 primárne riešená v Operačnom programe Ľudské zdroje, a to prostredníctvom špecifických opatrení zameraných na podporu rovnakého prístupu ku kvalitnému inkluzívnemu vzdelávaniu v prioritnej osi "Vzdelávanie", ako aj opatrení zadefinovaných v prioritnej osi "Integrácia marginalizovaných rómskych komunít".  Spektrum intervencií má za cieľ „Zvýšiť vzdelanostnú úroveň príslušníkov MRK na všetkých stupňoch vzdelávania s dôrazom na predprimárne vzdelávanie".
Na dosiahnutie cieľa sú navrhované nasledovné opatrenia:

· podpora programov orientovaných na zlepšenie spolupráce  medzi vzdelávacími zariadeniami a rodičmi rómskych detí  (napr. prostredníctvom programov zameraných na aktiváciu rodičov z prostredia MRK, prostredníctvom vzdelávania učiteľov zameraného na zlepšenie spolupráce s rodičmi  rómskych detí a pod.);
· systematická podpora účasti detí z prostredia MRK na predprimárnom vzdelávaní (napr. prostredníctvom činnosti asistentov učiteľov, prostredníctvom cielených programov komunitných centier a terénnej sociálnej práce, prostredníctvom programov zameraných na zlepšenie spolupráce predškolských zariadení a rodičov rómskych detí, vzdelávaním pedagogických zamestnancov, podporou dochádzky detí zabezpečením dostupnosti dopravy napr. prevádzkovaním školského autobusu, poskytnutím didaktických balíčkov pre predškolské zariadenia a pod.);
· systematická podpora výchovno-vzdelávacích aktivít a voľno-časových aktivít pre deti z MRK s hlavným dôrazom na prepájanie majority s minoritou (napr. prostredníctvom podpory individuálnej integrácie a činnosti asistentov učiteľov, prostredníctvom podpory multikultúrnej výchovy a programov komunitných centier a pod.);
· systematické poskytovanie tútorskej a mentorskej podpory pre žiakov z MRK s dôrazom na úspešné ukončenie základnej školy a plynulý prechod na strednú školu;
· účinná finančná pomoc pre študentov stredných a vysokých škôl z prostredia MRK  (napr. vo forme štipendií pre študentov stredných škôl) určených pre študentov z MRK.
K bodom 7 a 60 

25. Ministerstvo školstva, vedy, výskumu a športu Slovenskej republiky dôsledne venuje pozornosť skvalitneniu výchovno-vzdelávacieho procesu na všetkých úrovniach vzdelávania pre všetkých žiakov  a intenzívne sa snaží vytvoriť komplexný  ucelený systém výchovy a vzdelávania  znevýhodnených detí a žiakov v rámci inkluzívneho  celoživotného vzdelávania so všetkými súvislosťami.

Školský zákon (zákon č. 245/2008 Z. z. o výchove a vzdelávaní v znení neskorších predpisov) zakazuje všetky formy diskriminácie a obzvlášť segregácie a žiadne opatrenia v  školskom zákone nevedú k vylúčeniu rómskych detí zo štandardného školského systému a ich umiestňovaniu do osobitných výchovných a vzdelávacích zariadení, a teda k pretrvávajúcej segregácii.

Pred vstupom detí do základnej školy sa u všetkých detí, ktoré dovŕšili 6 rokov veku, vykonávajú depistážne vyšetrenia (tzv. Kernov test), na základe ktorých psychológovia uskutočnia diagnostické vyšetrenie. Ak je predpoklad, že odklad školskej dochádzky bude pre

dieťa prospešný, odporučia zákonnému zástupcovi zapísať dieťa do materskej školy. Ak nie je

predpoklad, že dieťa bude materskú školu navštevovať, odporučia zaškolenie dieťaťa v 0-tom

ročníku základnej školy. V závere absolvovania 0-tého ročníka sa uskutočňuje rediagnostika dieťaťa. Na základe výsledkov vyšetrenia sa určí, kde bude dieťa plniť povinnú školskú dochádzku (či v základnej škole alebo v špeciálnej základnej škole). Pred samotným začlenením dieťaťa do špeciálnej školy sa jeho mentálna úroveň rediagnostikuje školským zariadením výchovného poradenstva niekoľkokrát po sebe s odstupom 6 - 12 mesiacov. 

V snahe, aby bola rediagnostika detí po absolvovaní prvého ročníka vzdelávania v škole čo najobjektívnejšia, táto je vykonávaná inou osobou ako diagnostika pred nástupom dieťaťa na povinnú školskú dochádzku. Deti a žiaci, u ktorých bol diagnostikovaný variant mentálnej úrovne A, sú prevažne začlenení do základnej školy, resp. do špeciálnej triedy pri základnej škole. Špeciálne školy sústreďujú pozornosť hlavne na ťažšie stupne postihnutí ( B variant, C variant, kombinované postihnutia). V návrhu na prijatie žiaka do špeciálnej základnej školy sú

rodičia písomne informovaní o možnostiach vzdelávania ich dieťaťa, rodič má právo slobodného výberu.

Zaradenie dieťaťa do špeciálnej školy, resp. do špeciálnej triedy pri základnej škole, nie je jednorazovou záležitosťou, ale naopak, ide o dlhodobý proces sledovania dieťaťa, ktorý zahŕňa niekoľko vyšetrení, čo má za cieľ potvrdiť opodstatnenosť zaradenia. Tento dlhodobý proces diagnostiky dostatočne eliminuje zaradenie detí rómskeho pôvodu do špeciálnych škôl z dôvodu príslušnosti k rómskej národnostnej menšine.

Do špeciálnych škôl sú prijímané výhradne deti s preukázateľným zdravotným znevýhodnením, ktoré sa vzhľadom na svoje postihnutie nemôžu úspešne vzdelávať v bežných základných školách, výlučne na základe odporúčania školského zariadenia výchovného poradenstva a prevencie, v záujme optimalizácie ich výchovného, vzdelávacieho, psychického, sociálneho a kariérneho vývinu.

Podľa vzdelávacieho programu pre žiakov s mentálnym postihnutím variant A sú vzdelávaní žiaci, ktorí majú diagnostikovaný ľahký stupeň mentálneho postihnutia psychologickým vyšetrením. Tento stupeň mentálneho postihnutia neznamená, že ide o „ľahké“ problémy v učení, ale v medicínskom ponímaní v zmysle Medzinárodnej klasifikácie chorôb (10. revízia) ide o diagnózu: „F70 Ľahká duševná zaostalosť" Rozsah IQ od 50 do 69 (u dospelých - mentálny vek od 9 do 12 rokov). Výsledkom budú pravdepodobne problémy s učením v škole. Veľa dospelých je schopných pracovať, udržiavať dobré spoločenské vzťahy a byť prospešnými spoločnosti.“ In: http://data.nczisk.sk/old/infozz/mkch/mkch-10/cast0500.pdf. 

Žiakov s mentálnym postihnutím je nevyhnutné vzdelávať nielen s redukovaním obsahu vzdelávania, keďže nie sú schopní plniť vzdelávacie štandardy jednotlivých vyučovacích predmetov príslušného stupňa vzdelávania základnej školy, ale pri ich vzdelávaní je potrebné využívať vyučovacie metódy prispôsobené ich vnímaniu. Takto prispôsobené vzdelávanie im zabezpečuje vzdelávanie podľa vzdelávacieho programu pre žiakov s mentálnym postihnutím, ktorý je súčasťou štátneho vzdelávacieho programu. Tento vzdelávací program sa uplatňuje v špeciálnej škole alebo v špeciálnej triede pre žiakov s mentálnym postihnutím, alebo pri vzdelávaní žiaka s mentálnym postihnutím formou školskej integrácie v bežnej triede bežnej školy. 

To znamená, že žiak s mentálnym postihnutím nie je na základe svojej diagnózy vylúčený z možnosti vzdelávania v základnej škole bežného typu. K vzdelávaniu žiaka v špeciálnej škole alebo v špeciálnej triede je na základe platnej legislatívy nevyhnutný súhlas zákonného zástupcu žiaka, teda v praxi nič nebráni tomu, aby títo žiaci boli vzdelávaní v hlavnom prúde vzdelávania.

Odbory školstva jednotlivých okresných úradov v rámci metodického riadenia školských úradov vo svojej územnej pôsobnosti a v rámci riadenia výchovy a vzdelávania v školách a školských zariadeniach vo svojej zriaďovateľskej pôsobnosti venujú problematike  neodôvodnených zápisov rómskych detí do škôl pre deti so špeciálnymi potrebami relevantnú pozornosť.

V rozsahu kompetencií okresných úradov sa zabezpečuje:

· podpora účasti rómskych detí na predprimárnom vzdelávaní,

· podpora materských škôl pri zavádzaní programov orientovaných na zlepšenie spolupráce s rodičmi rómskych detí,

· zabezpečenie dôsledného kontrolného mechanizmu pri procese odbornej pedagogickopsychologickej diagnostiky 5 a 6 ročných detí pred ich nástupom na povinnú školskú dochádzku a po absolvovaní ročnej prípravy,

· pri testovaní školskej zrelosti detí predškolského veku vytváranie podmienok, ktorých cieľom je vytvorenie prostredia, ktoré čo najmenej stresuje testované deti, t.j. prostredie bežné pre dieťa (materská škola, škola, komunitné centrum), možnosť pri testovaní používať materinský jazyk (ak mali na to školy predpoklady a možnosti), využívanie nenásilných a hravých foriem, zabezpečenie prítomnosti asistentov učiteľa pre žiakov zo sociálne znevýhodneného prostredia,
· kontrola dôsledného dodržiavania postupov prijímania žiakov do špeciálnych základných  škôl a do špeciálnych tried základných škôl,

· koordinácia plnenia úloh vyplývajúcich z Revidovaného národného akčného plánu Dekády začleňovania rómskej populácie 2005 – 2015 na roky 2011 – 2015.

Okresné úrady vydali školským zariadeniam výchovného poradenstva a prevencie usmernenia k vyšetrovaniu školskej spôsobilosti aj s dôrazom na deti zo sociálne znevýhodneného prostredia. Samotný proces diagnostiky detí/žiakov je dlhodobý proces a pozostáva z niekoľkých na seba nadväzujúcich krokov.

Okresné úrady, odbory školstva, sa na neodôvodnené zaraďovanie rómskych detí do špeciálnych škôl zameriavajú pri svojich kontrolách a metodických návštevách v špeciálnych

školách.

Všeobecne záväzné právne predpisy nedovoľujú riaditeľovi školy prijať do špeciálnej školy alebo špeciálnej triedy (t. j. školy alebo triedy pre žiakov so zdravotným znevýhodnením) žiaka bez dokladu z poradenského zariadenia, že je žiakom so zdravotným znevýhodnením a tiež s uvedením diagnózy, ktorá vyplynula z odborných vyšetrení. Štátna školská inšpekcia kontroluje opodstatnenosť vzdelávania žiakov v špeciálnych školách, v špeciálnych triedach alebo podľa vzdelávacieho programu pre žiakov so zdravotným znevýhodnením v školskej integrácii. Poradenské zariadenia, ktoré vykonávajú diagnostiku detí s oneskoreným vývinom, majú od roku 2004 k dispozícii testy vyvinuté pre deti zo sociálne a jazykovo znevýhodneného prostredia na odlíšenie príčin ich zaostávania, ak dôvodom ich nespôsobilosti vzdelávať sa pri nástupe na povinnú školskú dochádzku podľa vzdelávacieho programu pre žiakov základnej školy nie je mentálne postihnutie. Ministerstvo školstva, vedy, výskumu a športu SR vydalo usmernenie, ktoré  vylučuje, aby deti zo sociálne znevýhodneného prostredia bez zdravotného postihnutia diagnostikovaného lekárom boli vyšetrované v centrách špeciálno-pedagogického poradenstva so zameraním na deti so zdravotným postihnutím. Ďalším praktickým opatrením je rediagnostika po prvom roku povinnej školskej dochádzky.

K bodu 83, 84, 88
26. K odporučeniu v zapájaní organizácií občianskej spoločnosti, Ministerstva zdravotníctva a Úradu verejného zdravotníctva v spolupráci s rómskym splnomocnencom do zamestnávania zdravotných mediátorov, splnomocnenec vlády Slovenskej republiky pre rómske komunity od roku 2013 realizoval cielenú politiku a podporu na zlepšenie verejného zdravia príslušníkov marginalizovaných rómskych komunít.
V rámci realizácie uvedenej politiky a v záujme opätovného zaradenia výkonu činností pomáhajúcej profesie v oblasti zdravotnej prevencie, osvety a poradenstva pre marginalizované rómske komunity, Úrad splnomocnenca vlády Slovenskej republiky v októbri 2013 z finančných prostriedkov Ministerstva vnútra Slovenskej republiky, Ministerstva financií Slovenskej republiky a Ministerstva práce sociálnych vecí a rodiny Slovenskej republiky podporil projekt „Zdravé komunity“, ktorý bol realizovaný Platformou na podporu zdravia znevýhodnených skupín na základe žiadosti o poskytnutie dotácie na podporu sociálnych a kultúrnych potrieb a riešenie mimoriadne nepriaznivých situácií rómskej komunity podľa § 2., písm. h) zákona č. 526/2010 Z. z. o poskytovaní dotácií v pôsobnosti Ministerstva vnútra Slovenskej republiky v znení neskorších predpisov. 
Projekt „Zdravé komunity“ je celoslovenským projektom so zameraním na prevenciu a osvetu v oblasti zdravia v rómskych komunitách. Realizácia projektu je prínosom najmä v oblasti zlepšenia zdravotného stavu obyvateľov rómskych komunít, zníženia epidemiologického rizika pre všetky skupiny obyvateľstva a vytvárania predpokladov pre zlepšenie školskej dochádzky na základe zlepšovania zdravotného stavu školopovinných detí. 
V rámci projektu od jeho začiatku pôsobilo 120 osôb, z toho 108 asistentov osvety zdravia v 108 lokalitách a 12 koordinátorov. Od 1. januára 2014 bol navýšený počet lokalít a úmerne aj počet asistentov osvety zdravia na 144 a počet koordinátorov na 16. V roku 2014 na polročné pokračovanie projektu bola na základe žiadosti zo dňa 19. decembra 2013 poukázaná dotácia alokovaná v plnej výške zo zdrojov Ministerstva vnútra Slovenskej republiky. Celková finančná dotácia na projekt „Zdravé komunity“ s trvaním do 30. júna 2014 predstavovala 1.086.909 Eur. 
Po predĺžení projektu do 30. septembra 2014 bol rozpočet navýšený o 399.804 Eur. Súčasťou predmetného programu, ktorého výkon sa realizuje primárne v prirodzenom prostredí rómskych komunít sú aj monitorovacie aktivity stavu verejného zdravia v osídleniach MRK vo vzťahu k zabezpečeniu dodávky a zásobovania zdravotne neškodnej vody, určenej na ľudskú potrebu, ako aj aktivity podpory zdravia, zvýšenia úrovne hygieny osídlení a prístupu k lekárskej starostlivosti.
Od októbra 2014 do konca roka 2015 sa projekt "Zdravé komunity" realizuje ďalej. Financovaný je zo štrukturálnych fondov Európskej únie v rámci programovacieho obdobia 2007-2013 z Operačného programu "Zamestnanosť a sociálna inklúzia“. Žiadateľom o nenávratný finančný príspevok je Ministerstvo zdravotníctva Slovenskej republiky a nezisková organizácia „Zdravé komunity, n.o.“, ktorej zakladateľom je Ministerstvo zdravotníctva Slovenskej republiky a Platforma na podporu zdravia znevýhodnených skupín. V rámci projektu bude zabezpečená terénna práca 288 osvetárov zdravia (264 asistentov osvety zdravia a 24 regionálnych terénnych koordinátorov). V projekte bude pokrytých 25 oblastí s 259 segregovanými a separovanými rómskymi osídleniami a lokalitami. Od roku 2016 do roku 2022 bude projekt financovaný zo štrukturálnych fondov EÚ v rámci nového programového obdobia 2014-2020 z Operačného programu „Ľudské zdroje“. 

27. Na úrovni prioritnej osi "Integrácia marginalizovaných rómskych komunít" operačného programu Ľudské zdroje pre programové obdobie 2014-2020 tvoria súčasť opatrení intervencie zamerané na zlepšenie prístupu k zdravotnej starostlivosti a verejnému zdraviu vrátane preventívnej zdravotnej starostlivosti, zdravotníckej osvety a k zlepšeniu štandardov hygieny bývania. 
V rámci tohto špecifického cieľa sa ráta s: 
· podporou systematického poskytovania služieb a asistencie prostredníctvom programu komunitných pracovníkov v oblasti zdravotnej výchovy v obciach s prítomnosťou separovaných a segregovaných MRK;
· podporou programov zdravotno-výchovnej osvety obyvateľov segregovaných a separovaných rómskych osídlení a lokalít zameraných na oblasti ako napr.: osobná hygiena a starostlivosť o vlastné zdravie výchova k rodičovstvu ochrana sexuálneho a reprodukčného zdravia, starostlivosť o dieťa, prevencia infekčných ochorení manipulácia s potravinami ochrana životného prostredia, prevencia úrazov a nehôd a pod.; 

· podporou programov zameraných zabezpečenie minimálnych hygienických štandardov v obciach s prítomnosťou MRK;
· podporou programov zameraných na dosiahnutie vyššieho hygienického štandardu marginalizovaných rómskych osídlení a systematické znižovanie počtu nelegálnych obydlí charakteristických extrémne nízkou mierou hygienických štandardov aj prostredníctvom poskytovania technickej asistencie obciam s prítomnosťou MRK zameranej na vysporiadavanie pozemkov. 
Z uvedeného rámca príkladov aktivít majú programy a) a d) kľúčové postavenie, nakoľko obsahujú vybrané programy, ktoré sú súčasťou tzv. "Take away balíka". 
28. Vybrané programy financované prostredníctvo prioritnej osi 5 (Európskeho sociálneho fondu) budú štandardizované a v záujme zabezpečenia jednotne koordinovaného postupu budú realizované národnými projektmi. Program terénnej sociálnej práce, komunitných centier, program podpory vzdelávania detí v ranom detstve a program asistencie pri vysporiadavaní a legalizácií pozemkov v obciach s prítomnosťou MRK bude realizovaný prostredníctvom Úradu splnomocnenca Slovenskej republiky pre rómske komunity.
29. Druhý národný projekt, ako súčasť Take away balíka obsahovo zameraný na program zdravotnej výchovy a prevencie v obciach s prítomnosťou MRK, bude realizovaný prostredníctvom Ministerstva zdravotníctva Slovenskej republiky. Všetky programy zahrnuté v Take away balíku musia napĺňať schválenú metodológiu pásma indexu segregácie. Výkon uvedených programov v obciach s najvyššou mierou segregačného indexu  (150 obcí) bude realizovaný automaticky, na základe nárokovateľnosti, nie súťaže. Úrad splnomocnenca vlády Slovenskej republiky pre rómske komunity okrem samotnej realizácie bude garantovať prepojenosť jednotlivých intervencií a kvalitu ich výkonu v teréne. Financovanie programov bude zabezpečené na celé programové obdobie, čim bude zabezpečená ich kontinuálna realizácia v teréne a následne aj kvalita ich výkonu. Vďaka dlhodobej realizácii, vznikne i príležitosť na uplatňovanie dočasných vyrovnávajúcich opatrení pre ľudí z prostredia MRK zapojených do realizácie programov.
30. Koncept opatrení v rámci prioritnej osi "Technická vybavenosť v obciach s prítomnosťou marginalizovaných rómskych komunít" finančne podporovanej z prostriedkov Európskeho fondu pre rozvoj bývania predstavuje široké spektrum investícií, ktoré umožnia zabezpečiť obyvateľom MRK prístup k pitnej a úžitkovej vode.
K bodu 85 
31. V zmysle zákona č. 576/2004 Z.z. o zdravotnej starostlivosti, službách súvisiacich s poskytovaním zdravotnej starostlivosti a o zmene a doplnení niektorých zákonov v znení neskorších predpisov je uvedené, že každý má právo na poskytovanie zdravotnej starostlivosti. Ustanoveniami zákona č. 577/2004 Z.z. o rozsahu zdravotnej starostlivosti uhrádzanej na základe verejného zdravotného poistenia a o úhradách za služby súvisiace s poskytovaním zdravotnej starostlivosti v znení neskorších predpisov sú deklarované preventívne prehliadky detí aj dospelých, ako aj gravidných žien plne hradené z verejného zdravotného poistenia. V zmysle zákona č. 355/2007 Z.z. o ochrane, podpore a rozvoji verejného zdravia a o zmene doplnení niektorých predpisov je výkon verejného zdravotníctva zameraný na ochranu, podporu a rozvoj zdravia všetkých občanov. Opatrenia sú cielené na každého občana Slovenskej republiky bez rozdielu, uplatňujú sa princípy rovnakého zaobchádzania a rodovej rovnosti. 

Úrad verejného zdravotníctva Slovenskej republiky, na úseku prevencie ochorení a iných porúch zdravia, okrem iného plní úlohy v súlade so zákonom č. 355/2007 Z.z. o ochrane, podpore a rozvoji verejného zdravia a o zmene a doplnení niektorých zákonov v znení neskorších predpisov vykonáva výchovu spoločnosti k zdraviu, najmä poradenskou činnosťou. Poradenské centrá ochrany a podpory zdravia, ktorých prevádzkovateľom sú Regionálne úrady verejného zdravotníctva, zabezpečujú zrozumiteľnou formou individuálne, skupinové a hromadné poradenstvo pre každého obyvateľa Slovenskej republiky. 

V zmysle Etického kódexu zdravotníckeho pracovníka (príloha č. 4 k zákonu č. 578/2004 Z.z. o poskytovateľoch zdravotnej starostlivosti, zdravotníckych pracovníkoch, stavovských organizáciách v zdravotníctve a o zmene a doplnení niektorých zákonov) medzi všeobecné povinnosti zdravotníckeho pracovníka patrí aj povinnosť zachovávať život, chrániť, podporovať a obnovovať zdravie, predchádzať chorobám, mierniť utrpenie bez ohľadu na národnosť, rasu, vierovyznanie, sexuálnu orientáciu, politickú príslušnosť, spoločenské postavenie, morálnu či rozumovú úroveň a povesť pacienta.

31. Používanie jazyka národnostnej menšiny v zdravotníckom zariadení je umožnené všetkým pacientom a klientom verbálnou komunikáciou. Pre zdravotnícke zariadenie je postačujúce, pokiaľ niekto zo zdravotníckeho personálu ovláda jazyk národnostnej menšiny a následne si predmetná komunikácia nevyžaduje kvalifikovaného tlmočníka. 

Ministerstvo zdravotníctva Slovenskej republiky nezaznamenalo žiadny podnet, týkajúci sa neposkytnutia zdravotnej starostlivosti z dôvodu neovládania menšinového jazyka zo strany pracovníkov zdravotníckych zariadení.

32. Dňom 1. apríla 2014 nadobudla účinnosť Vyhláška Ministerstva zdravotníctva Slovenskej republiky č. 56/2014 Z.z., ktorou sa ustanovujú podrobnosti o poučení, ktoré predchádza informovanému súhlasu, pred vykonaním sterilizácie osoby a vzory informovaného súhlasu pre vykonaním sterilizácie osoby v štátnom jazyku a v jazykoch národnostných menšín. Poučenie, ktoré predchádza informovanému súhlasu, sa vykoná bezodkladne po podaní žiadosti o vykonanie sterilizácie. Poučenie vykoná ošetrujúci zdravotnícky pracovník zdravotníckeho zariadenia,  v ktorom osoba žiada o vykonanie sterilizácie, spôsobom ustanoveným v zákone. 

33. Problematiku komunitných centier upravuje § 24d zákona č. 448/2008 Z. z. o sociálnych službách a o zmene a doplnení zákona č. 455/1991 Zb. o živnostenskom podnikaní (živnostenský zákon) v znení neskorších predpisov. S účinnosťou od 1. januára 2014 sa v komunitnom centre fyzickej osobe v nepriaznivej sociálnej situácii poskytuje sociálne poradenstvo, pomoc pri uplatňovaní práv a právom chránených záujmov, pomoc pri príprave na školskú dochádzku a  školské vyučovanie a sprevádzanie dieťaťa do a zo školského zariadenia. Tieto odborné činnosti možno poskytovať ambulantnou sociálnou službou prostredníctvom komunitného centra a terénnou formou sociálnej služby prostredníctvom terénneho programu. Ďalej sa v komunitnom centre vykonáva preventívna aktivita, komunitná práca, komunitná rehabilitácia a zabezpečuje záujmová činnosť. Od 1. januára 2014 sa vykonáva prostredníctvom Implementačnej agentúry pre Operačný program zamestnanosť a sociálnu inklúziu národný projekt Komunitné centrá. Do tohto národného projektu sa prihlásilo celkom 229 žiadateľov. V rámci nich je v súčasnosti už aktívnych 177 komunitných centier.
K bodu 86
34. V rámci Operačného programu Ľudské zdroje (v programovom období 2014-2020), prioritná os "Integrácia marginalizovaných rómskych komunít", bude špecifický cieľ pre oblasť zamestnanosti „Znížiť mieru nezamestnanosti rómskych mužov a žien“ napĺňaný prostredníctvom nasledovných aktivít: 
· podpora systematického poskytovania sociálnych a asistenčných služieb v obciach s prítomnosťou MRK zameraných na zvýšenie zamestnateľnosti ľudí žijúcich v prostredí MRK (t.j. terénni sociálni pracovníci, komunitní pracovníci / pracovníčky v oblasti sociálnych služieb);
· podpora existencie a fungovania komunitných centier v obciach s prítomnosťou MRK;
· podpora programov finančnej gramotnosti, riadenia dlhu a sporenia ako nástroja pre uľahčenie vstupu na otvorený trh práce, s cieľom zvýšiť informovanosť v oblasti finančných služieb, mikropôžičkových a sporiacich programov vrátane podporných činností, a podpory rozvoja mikrofinančných programov;
· podpora individuálneho prístupu v poskytovaní služieb zamestnanosti s hlavným dôrazom na potreby klienta a trhu práce a podpora nástrojov medzitrhu práce pre ľudí z MRK (realizovaných napr. prostredníctvom agentúr podporovaného zamestnávania alebo iných organizácii aktívnych v oblasti zamestnanosti);
· podpora kariérneho poradenstva pre ľudí z MRK poskytovaného individuálnou proklientsky orientovanou formou. 
35. K prioritnej osi "Technická vybavenosť v obciach s prítomnosťou MRK"; Špecifický cieľ 6.2.1. „Zvýšiť mieru zamestnanosti MRK v subjektoch sociálnej ekonomiky v územiach s prítomnosťou MRK“ možno uviesť, že súčasná situácia na trhu práce je charakterizovaná nedostatkom pracovných príležitostí pre MRK. Existujúce sociálne podniky majú slabú vybavenosť z hľadiska technických zariadení, technológii a licencií, ako aj obmedzenú priestorovú kapacitu. Zavádzanie, resp. rozvíjanie sociálnych inovácii v tejto podnikateľskej sfére je limitované ľudskými zdrojmi čo znižuje ich mieru konkurencieschopnosti a expanzie. Pre zlepšenie podmienok je nevyhnutné poskytovať podporné opatrenia cez poradenstvo /mentoring a asistenciu. 
Subjekty sociálnej ekonomiky sa javia ako veľmi vhodný nástroj podpory zamestnanosti v MRK. Zámerom Úradu splnomocnenca vlády Slovenskej republiky pre rómske komunity je podporu poskytovať čo najefektívnejším a najviac adresným spôsobom, preto budeme presadzovať, aby sprostredkovateľom vyššie uvedených nástrojov podpory bola organizácia neverejného charakteru vybraná na základe verejne dostupnej výzvy. 
Podpora bude mať predovšetkým podobu investícií do hmotných a nehmotných aktív subjektov sociálnej ekonomiky, keďže práve od takýchto investícií je tvorba pracovných miest závislá. Bude sa zameriavať prioritne na nákup nových technológii, zariadení a licencií, prostredníctvom ktorých môže byť podporený výrobný program konkrétneho sociálneho podniku. Avšak vzhľadom na fakt, že nie je možné vytvoriť vyčerpávajúci zoznam zameraní a podnikateľských plánov realizovaných prostredníctvom možných sociálnych podnikov, Úrad splnomocnenca vlády Slovenskej republiky pre rómske komunity nechce vylučovať ani podporu investícii do rekonštrukcií priestorov sociálnych podnikov (napr. podnikateľský plán zameraný na poskytovanie ubytovania môže potrebovať práve investíciu do opravy budov). 

Špecifický cieľ tak bude napĺňaný aktivitami: 

· podpora nákupu zariadení, technológií a licencií potrebných na realizáciu schváleného podnikateľského plánu sociálneho podniku s dôrazom na využívanie mikropôžičiek;
· podpora mikrofinančných nástrojov;
· podpora rekonštrukcie a výstavba priestorov subjektov sociálnej ekonomiky. 

K bodu 88
36. Zvýšenú mieru intervencií v prospech sociálno-ekonomickej integrácie MRK prostredníctvom investícií z prostriedkov Európskych štrukturálnych a investičných fondov  programovom období 2014-2020 zohľadňuje najmä  multifondový operačný program  Ľudské zdroje, v rámci ktorého Úrad splnomocnenca vlády Slovenskej republiky pre rómske komunity nastavil rámec opatrení a aktivít v dvoch prioritných osiach. Na úrovni prioritnej osi "Integrácia marginalizovaných rómskych komunít", ktorá bude financovaná z prostriedkov Európskeho sociálneho fondu, súčasť opatrení tvoria intervencie zamerané na zlepšenie prístupu k zdravotnej starostlivosti a verejnému zdraviu vrátane preventívnej zdravotnej starostlivosti, zdravotníckej osvety a k zlepšeniu štandardov hygieny bývania. Štandardy hygieny bývania zahŕňajú zámer poskytovania technickej asistencie obciam s prítomnosťou separovaných a segregovaných MRK v oblasti vysporiadavania a legalizácie pozemkov pod obydliami obývanými MRK.  

37. Rámec opatrení v programovom období 2014- 2020 v rámci prioritnej osi "Technická vybavenosť v obciach s prítomnosťou marginalizovaných rómskych komunít" finančne podporovanej z prostriedkov Európskeho fondu regionálneho rozvoja, predstavuje široké spektrum investícií, ktoré umožnia zabezpečiť obyvateľom MRK prístup k pitnej a úžitkovej vode. Ambíciou je prispieť k zlepšeniu podmienok pre sociálnu integráciu ľudí z MRK prostredníctvom funkčného systému prestupného bývania ale aj zavedením systému finančného mechanizmu (mikropôžičky) pre podporu svojpomocnej výstavby, vrátane zavedenia inžinierskych sietí, výstavby prístupových ciest ako aj odvozu komunálneho odpadu.
38. V súlade so Stratégiou Slovenskej republiky pre integráciou Rómov do roku 2020  je prioritou Úradu splnomocnenca vlády Slovenskej republiky pre rómske komunity  v oblasti politiky bývania legalizácia a vysporiadavanie pozemkov pod obydliami obyvateľov rómskych komunít. 
V tomto smere naďalej prebieha proces prípravy nového stavebného zákona, v rámci ktorého sa pripravujú právne nástroje umožňujúce systémovú legalizáciu obydlí s reparáciou vlastníckych vzťahov pozemkov, na ktorých sú obydlia postavené.  Vzhľadom ku skutočnosti objektívnej nutnosti riešenia kolízie základných práv, a to práva na primerané bývanie a práva na nedotknuteľnosť obydlia na strane jednej a práva na nedotknuteľnosť vlastníctva na strane druhej, je ambíciou splnomocnenca vlády Slovenskej republiky pre rómske komunity v spolupráci s podpredsedom vlády a ministrom vnútra Slovenskej republiky pripraviť a predložiť do legislatívneho procesu návrh všeobecne záväzného právneho predpisu, umožňujúceho vyriešenie kolízie uvedených práv, postulovaného na nasledujúcich zásadách: 
· Štát odškodní vlastníkov pozemkov pod nelegálnymi rómskymi osadami alternatívne odkúpením pozemku alebo zámenou za pozemok vo vlastníctve štátu. 

· Štát ponúkne v stanovenej lehote na odpredaj obyvateľom rómskych osád pozemky vo vlastníctve štátu vo forme realizovateľných splátok alternatívne jednorazovou platbou alebo ponúkne prenájom prostredníctvom príslušnej obce. 
Na problematiku vysporiadania pozemkov je zameraná činnosť "Pracovnej skupiny pre pilotný projekt vysporiadania pozemkov", ktorá je zložená zo zástupcov Úradu splnomocnenca vlády Slovenskej republiky pre rómske komunity, Ministerstva pôdohospodárstva Slovenskej republiky, Štátnych lesov Slovenskej republiky a Slovenského pozemkového fondu. 
Pracovná skupina vznikla v rámci iniciatívy Úradu splnomocnenca vlády Slovenskej republiky pre rómske komunity podporenej z Dotačnej schémy Úradu splnomocnenca vlády Slovenskej republiky pre rómske komunity 2014 a jej cieľom je vysporiadať vlastníctvo k pozemkom v lokalite „Rómska osada“ v obci Krásnohorské Podhradie. Pilotným projektom: "Projekt majetkovoprávneho vysporiadania vlastníctva k pozemkom v lokalitách MRK za pomoci regionálneho manažéra na vysporiadanie pozemkov a legalizácie nelegálnych stavieb, geodeta a stavebného projektanta" sú napĺňané ciele stanovené v Stratégii Slovenskej republiky pre integráciu Rómov do roku 2020.

Stanoviská k ďalším bodom

K bodom 3, 18,19, 78
39. V nadväznosti na diskusiu o inštitucionálnom posilnení vnútroštátnej koordinácie ľudskoprávnej agendy, ktorá bola viackrát predmetom rokovaní počas prípravy Celoštátnej stratégie ochrany a podpory ľudských práv v Slovenskej republike, ako aj v súvislosti so zvyšujúcou sa intenzitou príprav Slovenska na predsedníctvo v Rade EÚ, bol v roku 2014 iniciovaný prechod kompetencií v oblasti koordinácie úloh v oblasti vnútroštátnej ochrany a podpory ľudských práv z rezortu zahraničných vecí a európskych záležitostí na rezort spravodlivosti. V tejto súvislosti Ministerstvo spravodlivosti Slovenskej republiky pripravilo a predložilo novelu tzv. kompetenčného zákona, t.j. zákona č. 575/2001 Z. z. o organizácii činnosti vlády a organizácii ústrednej štátnej správy v znení neskorších predpisov (schválená uznesením vlády Slovenskej republiky č. 122 z 18. marca 2015), ktorá nadobudne účinnosť od 1. septembra 2015 (v súčasnosti v legislatívnom procese v Národnej rade Slovenskej republiky, č. parlamentnej tlače 1471). Ministerstvo spravodlivosti Slovenskej republiky bude v zmysle tejto novely kompetenčného zákona od 1. septembra 2015 zabezpečovať tvorbu a uskutočňovanie štátnej politiky a koordináciu plnenia úloh v oblasti ľudských práv.

Ministerstvo spravodlivosti Slovenskej republiky je však už aj v súčasnosti gestorom antidiskriminačného zákona a zákona o zriadení Slovenského národného strediska pre ľudské práva, pričom prechodom kompetencií sa jeho pôsobnosť v oblasti ľudských práv ešte viac rozšíri. 

40. Cieľom Celoštátnej stratégie ochrany a podpory ľudských práv v Slovenskej republike, ktorá bola schválená vládou Slovenskej republiky dňa 18. februára 2015, bolo zmapovanie stavu ochrany a podpory ľudských práv na Slovensku a určenie priorít a úloh v do roku 2020. Na príprave celoštátnej stratégie sa formou vypracovania samostatnej prílohy, ktorá slúžila ako podklad pre vypracovanie samotného textu celoštátnej stratégie, podieľal i Výbor pre národnostné menšiny a etnické skupiny.

Jednotlivé úlohy vyplývajúce z celoštátnej stratégie a jej uznesení boli uložené príslušným ministrom a orgánom štátnej správy, ktoré budú zodpovedné za ich plnenie. 

Jednou z úloh uznesenia k Celoštátnej stratégii ochrany a podpory ľudských práv v Slovenskej republike je vypracovanie akčných plánov pre tie zraniteľné a marginalizované skupiny a jednotlivcov, pre ktoré doposiaľ nie sú zabezpečené legislatívne rámce, inštitucionálne rámce, samostatné stratégie a rámce aplikačnej praxe. 

Vypracovaním akčného plánu venovaného otázkam práv osôb patriacich k národnostným menšinám a etnickým skupinám je poverený Úrad vlády Slovenskej republiky, respektíve Úrad splnomocnenca vlády Slovenskej republiky pre národnostné menšiny. Proces prípravy akčného plánu už v súčasnosti prebieha.

41. Splnomocnenec alebo osoba poverená plnením úloh splnomocnenca (ďalej len „splnomocnenec“) plní všetky úlohy v oblasti zachovania, rozvoja a podpory práv príslušníkov národnostných menšín, realizuje systémové opatrenia na zlepšenie postavenia národnostných menšín a jeho mandát je uplatňovaný v plnom rozsahu a bez obmedzení. 

Splnomocnenec je predsedom Výboru pre národnostné menšiny a etnické skupiny (ďalej len „výbor“), ktorý je stálym poradným orgánom Rady vlády Slovenskej republiky pre ľudské práva, národnostné menšiny a rodovú rovnosť pre otázky týkajúce sa národnostných menšín a etnických skupín a pre oblasť implementácie Rámcového dohovoru na ochranu národnostných menšín a Európskej charty regionálnych alebo menšinových jazykov. Splnomocnenec je súčasne členom viacerých poradných orgánov vlády Slovenskej 
republiky – Rady vlády Slovenskej republiky pre ľudské práva, národnostné menšiny a rodovú rovnosť, Rady vlády Slovenskej republiky pre mimovládne neziskové organizácie a Rady vlády Slovenskej republiky pre kultúru.

Splnomocnenec je taktiež gestorom dotačného programu Úradu vlády Slovenskej republiky – Kultúra národnostných menšín, prostredníctvom ktorého sa každoročne prerozdeľujú finančné prostriedky na ochranu a podporu zachovania a rozvoja identity a kultúry trinástich národnostných menšín žijúcich v Slovenskej republike.

Jednou z významných kompetencií splnomocnenca je aj pravidelné monitorovanie, analyzovanie a vyhodnocovanie dodržiavania práv príslušníkov národnostných menšín orgánmi štátnej správy, orgánmi územnej samosprávy a inými príslušnými subjektmi, ktoré prostredníctvom správy predkladá vláde Slovenskej republiky.

Výbor ako inštitucionalizovaný konzultačný mechanizmus vo veciach účasti príslušníkov národnostných menšín na riešení vecí, ktoré sa ich týkajú má jedinečné postavenie, ktoré ho významne odlišuje od iných výborov Rady vlády Slovenskej republiky pre ľudské práva, národnostné menšiny a rodovú rovnosť. Predovšetkým, hlasovacie právo vo výbore majú iba zástupcovia národnostných menšín a predseda výboru podľa princípu jedna menšina – jeden hlas. Zástupcov národnostných menšín volia do výboru menšinové organizácie a nie sú vyberaní nominačným spôsobom. Riešiť otázky konkrétnej národnostnej menšiny na zasadnutí výboru bez účasti jej zástupcov nie je možné. Vo výbore sú zastúpené aj ústredné orgány štátnej správy, ale bez hlasovacieho práva.

K bodu 11
42. Aktuálne údaje súvisiace so stratou občianstva Slovenskej republiky v dôsledku dobrovoľného nadobudnutia cudzej štátnej príslušnosti hovoria, že štátne občianstvo Slovenskej republiky stratilo z uvedeného dôvodu do konca februára 2015 celkom 1017 osôb, z toho najviac nadobudnutím občianstva Českej republiky. 
Slovenské štátne občianstvo stratilo napríklad 361 osôb nadobudnutím českého občianstva, 204 osôb nadobudnutím nemeckého občianstva, 145 osôb nadobudnutím rakúskeho občianstva a 59 osôb maďarského občianstva.
Ďalej uvádzame, že v zmysle nariadenia Ministerstva vnútra Slovenskej republiky č. 1/2015 o udeľovaní štátneho občianstva Slovenskej republiky z osobitných dôvodov je od 1. februára 2015 možné podať žiadosť o opätovné udelenie štátneho občianstva Slovenskej republiky z osobitných dôvodov, o ktorej rozhoduje minister vnútra Slovenskej republiky.
K bodu 13

43. Nie je korektné dávať do súvislosti/korelácie nárast početnosti rómskeho etnika s poklesom početnosti osôb deklarujúcich maďarský, český alebo ukrajinský etnický pôvod. Pokles početnosti osôb deklarujúcich maďarský etnický pôvod je spôsobovaný predovšetkým reprodukčnými pomermi v tejto populácii (nízka pôrodnosť), zmeny v početnostiach českej a ukrajinskej národnosti sú spôsobené zase predovšetkým tým, že sa už osobitne deklaruje „česká“ a osobitne „moravská“ národnosť, podobne osobitne „ukrajinská“ a osobitne „rusínska“ národnosť.

K bodom 17 a 21

44. Slovenské národné stredisko pre ľudské práva (ďalej v texte "Stredisko") je oprávnené konať v rozsahu zákona č. 308/1993 Z. z. o zriadení Slovenského národného strediska pre ľudské práva v znení neskorších predpisov.

Podľa uvedeného zákona Stredisko plní úlohy v oblasti ľudských práv a základných slobôd vrátane práv dieťaťa. Stredisko na tento účel najmä: 

· monitoruje a hodnotí dodržiavanie ľudských práv a dodržiavanie zásady rovnakého zaobchádzania podľa osobitného zákona, 

· zhromažďuje a na požiadanie poskytuje informácie o rasizme, xenofóbii a antisemitizme v Slovenskej republike, 

· uskutočňuje výskumy a prieskumy na poskytovanie údajov v oblasti ľudských práv, zhromažďuje a šíri informácie v tejto oblasti, 

· pripravuje vzdelávacie aktivity a podieľa sa na informačných kampaniach s cieľom zvyšovania tolerancie spoločnosti, 

· zabezpečuje právnu pomoc obetiam diskriminácie a prejavov intolerancie, 

· vydáva na požiadanie fyzických osôb alebo právnických osôb alebo z vlastnej iniciatívy odborné stanoviská vo veciach dodržiavania zásady rovnakého zaobchádzania podľa osobitného predpisu, 

· vykonáva nezávislé zisťovania týkajúce sa diskriminácie, 

· vypracúva a uverejňuje správy a odporúčania o otázkach súvisiacich s diskrimináciou, 

· poskytuje knižničné služby,

· poskytuje služby v oblasti ľudských práv.

45. V Ročných záverečných správach o činnosti Slovenského národného strediska pre ľudské práva, ktoré sú dostupné na web stránke Strediska (www.snslp.sk), sú uvedené konkrétne počty podnetov za jednotlivé roky, ako aj najfrekventovanejšie oblasti podávania podnetov. Rovnako obsahujú aj informácie o zastupovaní klientov v súdnych konaniach, podnetov týkajúcich sa práv dieťaťa a vydaných odborných stanovísk. Stredisko sa v oblasti diskriminácie najviac stretáva s podnetmi týkajúcimi sa pracovnoprávnej oblasti, najčastejšie namietanou formou diskriminácie je tzv. obťažovanie, čiže šikana na pracovisku. V oblasti ľudskoprávnej agendy sú to podnety s problémami v občianskom práve ako dedenie či susedské spory. Stredisko sa často stretáva aj s podnetmi od osôb vo výkone trestu odňatia slobody alebo vo výkone väzby.
Z jednotlivých Ročných záverečných správ o činnosti Slovenského národného strediska pre ľudské práva vyplýva, že Stredisko sa celkovo zaoberalo 1418 podnetmi v roku 2010, 2335 podnetmi v roku 2011, 2497 podnetmi v roku 2012. Stredisko eviduje 2621 podnetov za rok 2013 a 2413 podnetov za rok 2014. 

Stredisko sa každoročne prostredníctvom Správ o dodržiavaní ľudských práv vrátane zásady rovnakého zaobchádzania a práv dieťaťa v Slovenskej republike, ktoré sú dostupné na web stránke Strediska,  venuje aj oblasti ochrany práv národnostných a etnických skupín. 

Téme práv národnostných a etnických skupín je venovaná samostatná kapitola Správy o dodržiavaní ľudských práv vrátane zásady rovnakého zaobchádzania a práv dieťaťa v Slovenskej republike za rok 2012. Konkrétne témam Rómskej reformy, Protirómskym múrom, Problematike Luníka IX a Sterilizácii rómskych žien. 

V roku 2013 Stredisko venovalo v Správe o dodržiavaní ľudských práv vrátane zásady rovnakého zaobchádzania a práv dieťaťa v Slovenskej republike samostatnú kapitolu právam Rómov, a to konkrétne Zásahu polície v Moldave nad Bodvou a Protirómskym múrom, ktoré sa na Slovensku objavujú už od roku 2009. 

V Správe o dodržiavaní ľudských práv vrátane zásady rovnakého zaobchádzania a práv dieťaťa v Slovenskej republike za rok 2014 Stredisko zameriava svoju pozornosť na odpracovanie si dávky v hmotnej núdzi. Súlad novely zákona o pomoci v hmotnej núdzi s ústavou aktuálne posudzuje Ústavný súd Slovenskej republiky. Správa sa venuje aj právu na bývanie v súvislosti s búraním bytových domov obývaných prevažne rómskym obyvateľstvom, nakoľko oblasť bývania je nesporne jednou z oblastí, kde sa najviac prehlbujú rozdiely medzi rómskou a  väčšinovou  populáciou.  
Stredisko kontinuálne realizuje vzdelávacie podujatia v oblasti ľudských práv a diskriminácie.

Stredisko v minulom roku začalo s projektom vzdelávania Rómov, terénnych sociálnych pracovníkov, asistentov učiteľov a ostatných pracovníkov priamo pracujúcich s Rómami za účelom zvýšenia ich povedomia o aktuálnych problematikách priamo súvisiacich so životom Rómov.

Projekt  s názvom "Naučme sa spolu viac" – séria vzdelávacích aktivít v rómskych komunitách v oblasti šírenia osvety a zvyšovania povedomia v oblasti nediskriminácie, pracovného práva a problematiky obchodovania s ľuďmi, začal na konci roka 2014 vzdelávaním na Luníku IX v Košiciach, pokračoval v Banskej Bystrici a v Rožňave. Aj na základe kladného ohlasu účastníkov na tieto tréningy sa Stredisko rozhodlo pokračovať s projektom aj v roku 2015, prvá vzdelávacia aktivita v tomto roku sa uskutočnila v Dunajskej Strede, nasledujúca v obci Pašková v okrese Rožňava. Stredisko pri organizácii vzdelávaní spolupracuje s rómskymi lídrami a miestnou samosprávou. Snahou Strediska v rámci tohto projektu je zorganizovať tréningy predovšetkým priamo v rómskych komunitách a tak sa priblížiť ľuďom v nich žijúcich. Stredisko považuje za dôležité osloviť ľudí práve na tejto úrovni, nakoľko práve oni sú často tá najzraniteľnejšia skupina hlavne čo sa týka obchodovania s ľuďmi alebo diskriminácie. Stredisko dúfa, že aj poznatky nadobudnuté pracovníkmi v rómskych komunitách budú aplikované a podávané ďalej a tým sa zvýši informovanosť a ochrana Rómov či už pred obchodovaním s ľuďmi, alebo pred diskrimináciou.

Stredisko na základe dohody o spolupráci úzko spolupracuje s Radou mimovládnych organizácií rómskych komunít, ktorá je apolitickým združením, ktoré zastrešuje viac ako 120 rómskych združení. V roku 2014 Stredisko v spolupráci s Radou mimovládnych organizácií rómskych združení organizovalo pri príležitosti Pamätného dňa holokaustu a rasového násilia medzinárodnú konferenciu pod názvom "Medzinárodná konferencia na tému jazyk, história a kultúrna identita Rómov" a medzinárodný festival pod názvom "X. Medzinárodný rómsky festival". 

K bodu 23

46. Podľa výsledkov Sčítania obyvateľov, domov a bytov 2011 sa k rómskej národnosti prihlásilo 105 738 trvalo bývajúcich obyvateľov SR (o 15 818 viac ako v r. 2001), ktorí predstavujú 2 % z celkového počtu trvalo bývajúcich obyvateľov. Rozdiel, na ktorý autori správy poukazujú, je výsledkom rozdielnej metodiky použitej pri predmetnom výskume a pri Sčítaní obyvateľov, domov a bytov 2011. Štatistický úrad Slovenskej republiky pri sčítaní obyvateľov, domov a bytov 2011 nezisťoval počet Rómov, ale počet trvalo bývajúcich obyvateľov Slovenskej republiky, ktorí sa prihlásili k rómskej národnosti na základe vlastného rozhodnutia. Prístup Štatistického úradu Slovenskej republiky k zisťovaniu je v súlade s Ústavou Slovenskej republiky (Základné práva a slobody, čl. 12, ods. (3) Každý má právo slobodne rozhodovať o svojej národnosti).
K bodu 28 
47. Jedným z najvýznamnejších nástrojov priamej podpory kultúry a jazyka národnostných menšín ako i výchovy a vzdelávania k právam národnostných menšín je dotačný program Úradu vlády Slovenskej republiky – Kultúra národnostných menšín, ktorý je v gescii splnomocnenca. Po prechode dotačného programu z Ministerstva kultúry Slovenskej republiky na Úrad vlády SR v roku 2011 naopak došlo k značnému zvýšeniu finančných prostriedkov na podporu kultúry národnostných menšín, a to zo sumy 3.485.362 Eur na 4.000.000 Eur. Úrad vlády Slovenskej republiky disponuje samostatnou rozpočtovou kapitolou v rámci ktorej je každoročne vyčlenená suma pre dotačný program Kultúra národnostných menšín. 

Poverená splnomocnenkyňa nezasahuje do výšky alokovanej sumy v rámci dotačného programu Kultúra národnostných menšín. 

Celoplošné úsporné opatrenia v štátnom rozpočte na rok 2014 sa dotkli aj dotačného programu, ale v štátnom rozpočte na rok 2015 došlo k navýšeniu finančných prostriedkov pre program Kultúra národnostných menšín 2015 o 50.000 Eur, ktoré inicioval vedúci Úradu vlády Slovenskej republiky prostredníctvom pozmeňujúceho návrhu podpredsedníčky Národnej rady Slovenskej republiky. Dotačná suma na rok 2015 je  tak v celkovej výške 3.879.250 Eur.
  

K bodu 29

48. S cieľom dospieť k vypracovaniu návrhu nových pravidiel alokácie finančných prostriedkov v rámci programu Kultúra národnostných menšín bola splnomocnencom ustanovená dočasná pracovná skupina zložená zo zástupcov všetkých trinástich národnostných menšín. Pracovná skupina dospela ku kompromisnému návrhu, ktorý pri prepočítavaní výšky alokácie pre jednotlivé národnostné menšiny zohľadňuje viaceré kritéria s cieľom transparentného a spravodlivého rozdeľovania prostriedkov. Závery pracovnej skupiny boli predložené výboru na XI. zasadnutí, ktoré sa konalo dňa 12. novembra 2013. Výbor svojim uznesením č. 30 schválil návrh pravidiel alokácie finančných prostriedkov pre program Kultúra národnostných menšín. Nové pravidlá prideľovania finančných prostriedkov vrátane všetkých ostatných bodov na predmetnom zasadnutí výboru boli prijaté pôvodným systémom hlasovania, keďže nový systém hlasovania bolo potrebné potvrdiť – schválením zmeny štatútu – aj na Rade vlády Slovenskej republiky pre ľudské práva, národnostné menšiny a rodovú rovnosť 20. novembra 2013. Matematický model výpočtu finančných zdrojov pre národnostnú menšinu bol následne zapracovaný do interného predpisu Úradu vlády Slovenskej republiky. Od roku 2014 sa spôsob prerozdeľovania finančných zdrojov pre národnostné menšiny v rámci programu prerozdeľuje podľa uvedeného matematického modelu. O financovaní jednotlivých projektov rozhoduje Úrad vlády Slovenskej republiky na základe odporúčaní samostatných hodnotiacich komisií, v ktorých prevažnú väčšinu tvoria vždy zástupcovia národnostných menšín. 

K bodu 30

49. Úrad vlády Slovenskej republiky bol v rámci dotačného programu Kultúra národnostných menšín 2014 pripravený vyplatiť dotácie aj v skoršom termíne, musel však čakať na spracovanie zmlúv na strane žiadateľov, resp. prijímateľov a ich doručenie úradu vlády. Aj napriek tomu bol proces poukazovania financií na účty žiadateľov najrýchlejší za posledné tri roky, keď viac ako 90 % prostriedkov na národnostnú kultúru bolo vyplatených už v auguste 2014. Aj v budúcnosti bude možné proces podpisovania zmlúv urýchliť za predpokladu flexibility a promptnosti aj na strane žiadateľov.
Úrad vlády Slovenskej republiky požiadal už vo februári 2013 Európsku komisiu prostredníctvom Ministerstva financií Slovenskej republiky o vydanie Schémy štátnej pomoci poskytovanej prostredníctvom Úradu vlády Slovenskej republiky na podporu kultúry národnostných menšín. Vzhľadom na skutočnosť, že rozhodnutie Európskej komisie bolo napriek opakovaným urgenciám zo strany Úradu vlády Slovenskej republiky vydané až v decembri 2014, nebolo možné skôr vyplatiť projekty týkajúce sa vydavateľskej činnosti v prípade niektorých národnostných menšín. Schválenie Schémy štátnej pomoci umožnilo Úradu vlády Slovenskej republiky vyplatiť dve posledné zmluvy – jednu pre maďarskú národnostnú menšinu a jednu pre ukrajinskú národnostnú menšinu – týkajúce sa vydavateľskej činnosti. Schválenie Schémy štátnej pomoci umožní pružnejšie prideľovanie dotácií pre vydavateľov, čo je dôležitý krok v rozvoji kultúry príslušníkov trinástich národnostných menšín žijúcich v Slovenskej republike. V schéme sa konštatuje, že poskytovanie dotácií na podporu periodickej a neperiodickej tlače v jazyku národnostných menšín na Slovensku v rámci programu Kultúra národnostných menšín je zlučiteľné s článkom 107 ods. 3 písm. d) Zmluvy  o fungovaní Európskej únie. Ide o publikácie, ktoré sa zameriavajú na dejiny a kultúru národnostných menšín. Tieto publikácie nemôžu byť nahradené alternatívami v slovenskom jazyku alebo publikáciami v jazyku dotknutých národnostných menšín dovážaných z iných členských štátov. Schválená schéma štátnej pomoci platí do roku 2020. 

K bodu 31

50. Ministerstvo kultúry Slovenskej republiky venuje náležitú pozornosť podpore a ochrane kultúrnych práv národnostných menšín a tiež predchádzaniu diskriminácie prostredníctvom kultúrnych mechanizmov aj po prechode kompetencií v oblasti kultúry národnostných menšín v roku 2010 na Úrad vlády Slovenskej republiky. Okrem špecializovaných  národnostných múzeí (organizačné zložky Slovenského národného múzea), ktoré sa venujú ochrane a rozvoju kultúrneho dedičstva jednotlivých národnostných menšín, má Ministerstvo kultúry Slovenskej republiky vytvorené aj ďalšie mechanizmy, ktoré predmetnú problematiku rozvíjajú v rámci prierezových činností, čím prispievajú k predchádzaniu predsudkov a stereotypov v slovenskej spoločnosti, ako aj k rozvoju medzikultúrneho dialógu a podpore procesu sociálnej inklúzie.

Zákon NR SR č. 434 z 26. októbra 2010 o poskytovaní dotácií v pôsobnosti Ministerstva kultúry Slovenskej republiky upravuje účel, rozsah, spôsob a podmienky poskytovania dotácií v pôsobnosti rezortu. Ide o efektívne a dlhodobo fungujúci finančný mechanizmus v rámci dotačného systému Ministerstva kultúry Slovenskej republiky, ktorý umožňuje napĺňať a rozvíjať kultúrne potreby zraniteľných skupín vrátane marginalizovaných rómskych komunít, kde je prioritou podpora sociálnej integrácie prostredníctvom kultúrnych mechanizmov. Dotačný program funguje od roku 2004 a na začiatku disponoval s objemom finančných prostriedkov vo výške 400.000 SK (v roku 2004 bolo podporených 10 projektov). Do roku 2014 sa celkový objem finančných prostriedkov zvýšil takmer tridsaťnásobne, na 375.300 Eur (v roku 2014 bolo podporených celkom 124 projektov).
Prehľad projektov z dotačného programu Kultúra znevýhodnených skupín obyvateľstva pre marginalizované rómske komunity (deti a mládež) v rokoch 2010 – 2014 – počet projektov a suma v Eur:

	
	rok 2010
	rok 2011
	rok 2012
	rok 2013
	rok 2014

	marginalizované rómske komunity (deti a mládež)
	13/44 000
	11/38 790
	8/23 900
	8/23 000
	11/29 100


V rámci dotačného systému Ministerstva kultúry Slovenskej republiky v rokoch 2010 - 2014 boli podporené nasledujúce subjekty: Rómske mediálne centrum, Košice; Rímskokatolícka cirkev Lomnička; Kultúrne združenie seniorov, Banská Bystrica; občianske združenie Divé maky, Bratislava; občianske združenie Kežmarský hlas, Kežmarok; občianske združenie Cult E - Európska kultúra, Banská Bystrica; Kultúrno-výchovné občianske združenia Láčho Drom, Kokava nad Rimavicou; občianske združenie Nová cesta, Michalovce; Centrum voľného času, Rakúsy; Nadácia dobrá rómska víla Kesaj, Košice; občianske združenie Ambrello; Asociácia pre kultúru, vzdelávanie a komunikáciu (ACEC); Nadácia Milana Šimečku a ďalšie.

Významným prínosom pre informovanosť majority o rómskej kultúre je projekt Dokumentačno-informačné centrum rómskej kultúry (Štátna vedecká knižnica v Prešove), ktorý prispeje k zvyšovaniu informovanosti o situácii a kultúre rómskej národnostnej menšiny a tiež k odbúravaniu predsudkov a  stereotypov. Ide o národný projekt v rámci Operačného programu informatizácie spoločnosti s cieľom vybudovať odborné pracovisko - digitálnu databázu rómskej kultúry (projekt sa začal realizovať dňa 23. februára 2012 a pokračoval aj v roku 2014). Úlohou Dokumentačno-informačného centra rómskej kultúry je sústrediť komplexné informácie o  rómskej kultúre, histórii, jazyku, tradíciách a iných oblastiach života rómskej komunity na  jednom mieste. Vytvorí sa tým jedinečný prístup k potrebným                 a požadovaným informáciám  o všetkom, čo  súvisí s rómskou problematikou a zároveň         sa predstaví nový pohľad na kultúru Rómov ako súčasti európskeho kultúrneho dedičstva. 

V sledovanom období Ministerstvo kultúry Slovenskej republiky vytvorilo priestor na podporu rovnosti príležitostí a zvyšovanie dostupnosti kultúry prostredníctvom debarierizácie kultúrnych inštitúcií aj pre marginalizované skupiny – bezplatný vstup do kultúrnych inštitúcií každú prvú nedeľu v mesiaci, napr. v roku 2012 poskytovala takýto druh služieb len Slovenská národná galéria. V roku 2013 boli do predmetnej iniciatívy zainteresované už 4 rezortné inštitúcie: Slovenská národná galéria, Slovenské národné múzeum, Múzeum Slovenského národného povstania a Slovenské technické múzeum. Opatrenie bolo implementované príkazom ministra kultúry (príkaz ministra č. 2/2013). Išlo o možnosť navštíviť bezplatne 37 kultúrnych objektov v správe predmetných inštitúcií na Slovensku. V  roku 2014 tiež došlo k novému opatreniu: Slovenská národná galéria je v záujme zvyšovania dostupnosti kultúrnych inštitúcií celoročne bezplatne dostupná všetkým návštevníkom.
Významné úlohy v oblasti rozvoja, ochrany a podpory kultúrnych práv marginalizovaných skupín a šírenia informácií v rezorte kultúry plní Národné osvetové centrum. Národné osvetové centrum je národná kultúrna ustanovizeň, vrcholná štátna inštitúcia v oblasti kultúrno-osvetovej činnosti, vedecká a vzdelávacia inštitúcia v oblasti kultúry. Národné osvetové centrum prostredníctvom bulletinu Sociálna prevencia prezentuje články a štúdie v oblasti predchádzania diskriminácie a všetkých foriem násilia (interkultúrny dialóg, prevencia extrémizmu, obchodovanie s ľuďmi, náboženský extrémizmus, hrozba násilia z médií a internetu a pod.).
K bodu 46

51. Spôsob kreovania rady upravuje zákon o vysielaní a retransmisii. Jej členov v zmysle tohto zákona volí Národná rada Slovenskej republiky. Návrhy kandidátov na členov rady môžu podľa zákona predkladať výboru Národnej rady Slovenskej republiky poslanci, profesijné inštitúcie a občianske združenia pôsobiace v oblasti audiovízie, hromadných informačných prostriedkov, kultúry, vedy, vzdelávania, športu, registrované cirkvi a náboženské spoločnosti a občianske združenia občanov so zdravotným postihnutím prostredníctvom Koordinačného výboru pre otázky zdravotne postihnutých občanov Slovenskej republiky.
Národná rada Slovenskej republiky volí tiež členov rady Rozhlasu a televízie Slovenska (ďalej len „RTVS“), ktorá je orgánom dohľadu RTVS. Podľa § 9 ods. 3 zákona č. 532/2010 Z. z. o Rozhlase a televízii Slovenska a o zmene a doplnení niektorých zákonov (ďalej len „zákon o RTVS“) návrhy kandidátov na členov rady RTVS predkladajú príslušnému výboru Národnej rady Slovenskej republiky právnické osoby podľa osobitného predpisu (občianske združenia, nadácie) pôsobiace v oblasti audiovízie, médií, kultúry, ekonómie, práva, hospodárstva, vedy, vzdelávania, rozvoja a ochrany duchovných hodnôt, ľudských práv a životného prostredia, ochrany zdravia, reprezentujúce alebo zastupujúce záujmy národnostných menšín alebo etnických skupín, iných menšín alebo registrované cirkvi a náboženské spoločnosti. Výzvu na predkladanie návrhov kandidátov na členov rady RTVS zverejňuje príslušný výbor Národnej rady Slovenskej republiky prostredníctvom vysielania RTVS, na webovom sídle RTVS, na webovom sídle Národnej rady Slovenskej republiky a najmenej v jednom denníku celoštátnej periodickej tlače.
Zloženie vyššie uvedených orgánov je teda výsledkom hlasovania v Národnej rade Slovenskej republiky, pričom nie je vylúčené, aby členmi týchto orgánov boli aj zástupcovia národnostných menšín.
K bodu 47

52. V roku 2013 bol prijatý zákon č. 373/2013 Z. z., ktorým sa mení a dopĺňa zákon č. 308/2000 Z. z. o vysielaní a retransmisii a o zmene zákona č. 195/2000 Z. z. o telekomunikáciách v znení neskorších predpisov a ktorým sa menia a dopĺňajú niektoré zákony. Týmto zákonom bol novelizovaný aj zákon Národnej rady Slovenskej republiky č. 270/1995 Z. z. o štátnom jazyku Slovenskej republiky v znení neskorších predpisov (ďalej len „zákon o štátnom jazyku“). V zákone o štátnom jazyku boli novelizované aj ustanovenia upravujúce jazyk vysielania. Zákonom č. 373/2013 Z. z. sa umožnilo, aby sa v inom ako štátnom jazyku mohli okrem programov vysielať aj iné zložky televíznej programovej služby a iné zložky rozhlasovej programovej služby (napr. reklama), ak je súčasne zabezpečená ich jazyková verzia aj v štátnom jazyku, a to buď titulkovaním, alebo odvysielaním aj slovenskej jazykovej verzie. Kým do prijatia novely zákon umožňoval zaradiť do vysielania slovenskú jazykovú verziu len bezprostredne po odvysielaní inojazyčného programu, novelou sa umožnilo, aby vysielateľ mohol zvoliť ľubovoľné poradie verzie programu alebo inej zložky programovej služby v štátnom jazyku a v inom jazyku. Táto úprava sa vzťahuje tak na televízne vysielanie, ako aj na rozhlasové vysielanie, pre ktoré platí aj výnimka vo vzťahu k regionálnemu alebo lokálnemu vysielaniu určenému pre príslušníkov národnostnej menšiny.
Zákonom č. 373/2013 Z. z. sa zaviedla aj ďalšia výnimka z požiadavky vysielať v štátnom jazyku. Táto výnimka sa vzťahuje na vysielateľa, ktorému rada udelila licenciu na vysielanie programovej služby výhradne v jednom alebo vo viacerých úradných jazykoch Európskej únie, ktorý nie je štátnym jazykom Slovenskej republiky. Pri rozhodovaní o udelení licencie na regionálne vysielanie alebo licencie na lokálne vysielanie výhradne v jednom alebo vo viacerých úradných jazykoch Európskej únie, ktorý nie je štátnym jazykom Slovenskej republiky, je rada povinná posudzovať a prihliadať aj na skutočnosť, či existuje dostatočná ponuka regionálneho vysielania alebo lokálneho vysielania programových služieb v štátnom jazyku na území, ktoré by malo byť týmto vysielaním pokryté. Vysielateľ, ktorému rada udelila licenciu na vysielanie programovej služby výhradne v jednom alebo vo viacerých úradných jazykoch Európskej únie, ktorý nie je štátnym jazykom Slovenskej republiky, môže vysielať všetky programy, ako aj všetky ostatné zložky svojej programovej služby výlučne v inom ako slovenskom jazyku. V zmysle zákona o štátnom jazyku sa tak od neho nevyžaduje slovenská jazyková verzia žiadnej časti vysielania.
K bodu 48

53. V Slovenskej republike sa v súčasnosti neposkytuje podpora vysielaniu komerčných elektronických médií, a to bez ohľadu na jazyk vysielania.
Verejnoprávne vysielanie vo vzťahu k národnostným menšinám zabezpečuje RTVS. RTVS je v zmysle zákona o RTVS verejnoprávna, národná, nezávislá, informačná, kultúrna a vzdelávacia inštitúcia, ktorá poskytuje službu verejnosti v oblasti rozhlasového vysielania a televízneho vysielania. Financovanie RTVS je upravené priamo zákonom. Činnosť RTVS je financovaná predovšetkým z úhrad za služby verejnosti poskytované RTVS, ktoré platia fyzické osoby, ktoré sú evidované ako odberatelia elektriny v domácnosti pre spotrebu v byte alebo rodinnom dome a zamestnávatelia zamestnávajúci aspoň troch zamestnancov, a z príspevku zo štátneho rozpočtu. Zákon o RTVS vymedzuje konkrétne úlohy RTVS vo vzťahu k národnostným menšinám. Tieto úlohy zahŕňajú vysielanie jednej programovej služby, ktorá je určená na vysielanie obsahovo a regionálne vyvážených programov v jazykoch národnostných menšín a etnických skupín žijúcich na území Slovenskej republiky, vysielanie obsahovo a regionálne vyvážených programov v jazykoch národnostných menšín a etnických skupín žijúcich na území Slovenskej republiky v časovom rozsahu zodpovedajúcom národnostnému a etnickému zloženiu obyvateľstva Slovenskej republiky; na zabezpečenie výroby a vysielania programov pre národnostné menšiny a etnické skupiny zriaďuje RTVS samostatné organizačné útvary Slovenského rozhlasu a Slovenskej televízie.
K bodu 49
54. Prístup k pozíciám v organizácii verejnoprávneho vysielateľa sa neviaže na kritériá národnostnej príslušnosti. Pozície sú rovnako prístupné pre obyvateľov slovenskej národnosti ako aj pre príslušníkov národnostných menšín v súlade s princípom nediskriminácie vychádzajúcim z Ústavy Slovenskej republiky ako aj zo zákona č. 365/2004 Z. z. o rovnakom zaobchádzaní v niektorých oblastiach a o ochrane pred diskrimináciou a o zmene a doplnení niektorých zákonov (antidiskriminačný zákon) v znení neskorších predpisov.
K bodu 51

55. Podľa § 2 ods. 3 zákona č. 184/1999 Z. z. o používaní jazykov národnostných menšín v znení neskorších predpisov sa uplatňovanie zákona vzťahuje aj na mestské časti hlavného mesta Slovenskej republiky Bratislavy a Košíc, ktoré majú v tomto zmysle postavenie obce. Zákon ďalej uvádza, že v obciach, v ktorých občania Slovenskej republiky, ktorí sú osobami patriacimi k národnostnej menšine a majú trvalý pobyt v danej obci, tvoria podľa dvoch po sebe nasledujúcich sčítaniach obyvateľov v obci najmenej 15 % obyvateľov (to znamená od roku 2021), majú právo v tejto obci používať v úradnom styku jazyk menšiny. V súčasnosti platí 20%- ná hranica.

Mestské časti s výraznejším počtom príslušníkov chorvátskej národnostnej menšiny (napr. Devínska Nová Ves, Jarovce, Čunovo) sú organickou súčasťou mesta Bratislava. Ani jedna z uvedených mestských častí doterajšiu zákonnú 20%-nú podmienku nespĺňa. 

Podľa výsledkov posledného Sčítania obyvateľov, domov a bytov z roku 2011: 

- v mestskej časti Bratislava – Devínska Nová Ves sa z celkového počtu obyvateľov 15 612 prihlásilo k chorvátskej národnosti 67 obyvateľov, čo znamená cca 0,5 %; 

- v mestskej časti Bratislava – Čunovo sa z celkového počtu obyvateľov 1010 prihlásilo         k chorvátskej národnosti 124 obyvateľov, čo znamená cca 12,28 %;

- v mestskej časti Bratislava – Jarovce sa z celkového počtu obyvateľov 1438 prihlásilo 220 obyvateľov chorvátskej národnosti, čo znamená cca 15,30 %.

V citovaných mestských častiach majú zabezpečenú komunikáciu s príslušníkmi chorvátskej menšiny prostredníctvom aspoň jedného zamestnanca ovládajúceho chorvátsky jazyk. Rovnako je to i v obci, ktorá nie je súčasťou Bratislavy (Chorvátsky Grob).  

K bodu 56
56. V nadväznosti na poukázanie na „hlásenia o občasnom výslovnom odmietnutí dvojjazyčného vystavenia dokumentov, a to najmä rodných listov“, Ministerstvo vnútra Slovenskej republiky uvádza, že eviduje jednu sťažnosť občana na údajné odmietnutie vystavenia dokumentov v jazyku národnostnej menšiny. Podľa zákona č. 154/1994 Z.z. o matrikách v znení neskorších predpisov sa zápisy do matriky vykonávajú v štátnom jazyku. Matrika je vedená na území Slovenskej republiky cez jednotný informačný systém, prostredníctvom ktorého sa vydávajú matričné doklady, ktoré obsahujú určité nastavené povinné položky, do ktorých nie je možný manuálny zásah zo strany matrikára. Danému občanovi bol vydaný dokument v jazyku národnostnej menšiny podľa dvojjazyčnej predtlače matričného dokladu, avšak niektoré jeho časti boli v slovenskom jazyku, nakoľko informačný systém ich v inom jazyku nedokáže vygenerovať.
K bodu 58

57. V súvislosti s používaním značenia a nápisov v rómskom jazyku poukazujeme na skutočnosť, že v danom prípade nejde o kodifikovaný jazyk, na základe čoho sa používa len v hovorovom styku, najmä na miestnej úrovni.
K bodu 79
58. Voľby na území Slovenskej republiky, a to na celoštátnej úrovni do Národnej rady Slovenskej republiky ako aj na regionálnej úrovni, prebiehajú na základe uplatnenia volebného práva, ktoré je všeobecné, rovné, priame s tajným hlasovaním, a ktorým voliči prejavujú svoju vôľu. Na základe uvedeného, Ministerstvo vnútra Slovenskej republiky nie je orgánom, ktorý môže ovplyvniť zastúpenie vo volených orgánoch, čo sa rovnako týka  zástupcov z radov rómskej menšiny.
V súvislosti s kritikou ohľadom podielu zastúpenia Rómov zamestnaných vo verejnej správe a v Policajnom zbore je nutné poukázať na uplatňovanie zákazu diskriminácie, na základe ktorého je v prijímacích konaniach na zamestnanie vo verejnej správe alebo v Policajnom zbore na centrálnej i miestnej úrovni rozhodujúcim kritériom na príslušnú pozíciu kritérium odbornosti, a nie príslušnosť k národnostnej menšine. Do Policajného zboru môžu byť prijatí bezúhonní občania s požadovaným odborným policajným vzdelaním, a to aj na uvádzané funkcie špecialistov pre rómsku komunitu. Slovenská republika podporuje potrebu navýšiť počet príslušníkov Policajného zboru, ktorí ovládajú aspoň sčasti rómsky jazyk. 
Záver
Slovenská republika víta konštruktívny dialóg s Poradným výborom a oceňuje jeho expertízu. Výsledky štvrtého kola monitoringu plnenia záväzkov Slovenskou republikou budú aj predmetom follow-up seminára, ktorý Slovenská republika plánuje uskutočniť po skončení tohto monitorovacieho kola.
� V roku 2009 bolo na KNM alokovaných: 3 485 362 €; v roku 2010: 3 485 362 €; v roku 2011: 4 000 000 €;       v roku 2012: 4 500 000 €; v roku 2013: 4 250 000 €; v roku 2014: 3 829 250 €; v roku 2015: 3 879 250 €.

